Dakwaan Muhyiddin beri kontrak kepada menantu: Jahat atau tidak, tunggu laporan – PM

KUALA LUMPUR: Tan Sri Muhyiddin Yassin tidak seharusnya tergesa-gesa menyatakan siasatan berhubung dakwaan terlibat dalam pemberian kontrak Sistem Imigresen Bersepadu Nasional (NIISe) kepada syarikat dikaitkan dengan menantunya semasa mentadbir kerajaan, bersifat jahat.

Perdana Menteri, Datuk Seri Anwar Ibrahim berkata, Muhyiddin tidak perlu menggembar-gemburkan perkara itu sekiranya dakwaan berkenaan tidak benar dan sebaliknya perlu menunggu laporan siasatan oleh pihak berkuasa.

Beliau bagaimanapun berkata, perkara seperti itu perlu dijadikan peringatan kepada mana-mana menteri untuk tidak menggunakan kedudukan demi kepentingan peribadi.

“Tujuan kita (menjalankan siasatan) adalah hendak hentikan sesiapa saja (sama ada) Perdana Menteri, Menteri Kewangan atau mana-mana menteri selepas ini, jangan anggap itu tempat untuk dia kayakan anak menantu dia.

“Jahat tak jahat tunggu laporan… sejauh mana dia (Muhyiddin) terlibat saya tidak tahu dan siasatan sedang dilakukan,” katanya ketika ditemui pemberita selepas melancarkan Skim Keselamatan Sosial Suri Rumah dan Karnival MyFutureJobs 2023 di Pusat Konvensyen Kuala Lumpur hari ini.

Anwar berkata demikian bagi mengulas kenyataan Muhyiddin yang menafikan beliau terbabit dalam pemberian kontrak NIISe kepada IRIS Corporation Berhad yang dikaitkan dengan menantunya.

Dalam satu kenyataan, bekas Perdana Menteri itu yang merujuk laporan sebuah portal bertarikh 8 Februari, menyifatkan dakwaan berkenaan sebagai fitnah yang sengaja direka untuk mencalar maruahnya dan keluarga.

Muhyiddin yang juga Presiden Bersatu merangkap Pengerusi Perikatan Nasional (PN) menegaskan, tiada mana-mana ahli keluarganya mempunyai kepentingan dalam IRIS Corporation Berhad, sama ada sebagai pengarah syarikat atau pemegang saham.

Sementara itu, mengenai dakwaan berlakunya perolehan vaksin COVID-19 tanpa persetujuan Jabatan Peguam Negara (AGC) semasa pentadbiran PN, Anwar berkata, ia adalah berdasarkan maklumat yang diterimanya daripada Kementerian Kesihatan (KKM).

Beliau berkata, butiran itu kemudian dibentangkan kepada Kabinet sebagai makluman dan ia telah diserahkan kepada badan siasatan termasuk Suruhanjaya Pencegahan Rasuah Malaysia (SPRM) untuk disiasat.

“Itu serah pada badan penyiasat, SPRM dan lain-lain, bukan urusan saya lagi. Yang saya katakan itu hanya kenyataan disediakan oleh KKM dan Kabinet mengambil perhatian. Kemudian badan-badan siasatan harus siasat sama ada benar atau tidak dan sebagainya,” kata beliau.

Beliau berkata demikian bagi mengulas penafian bekas Menteri Kesihatan, Khairy Jamaluddin yang mengatakan perolehan vaksin tersebut telah dibentangkan kepada Kabinet.

Berhubung kritikan terhadap pelantikan Datuk Seri Mohamed Nazri Abdul Aziz sebagai Duta Besar Malaysia ke Amerika Syarikat, Anwar berkata, perkara itu tidak wajar kerana pelantikan bekas Ahli Parlimen Padang Rengas itu dilakukan setahun lepas oleh kerajaan sebelum ini.

Beliau berkata pelantikan itu memakan masa enam bulan untuk Amerika Syarikat mengesahkannya dan pentadbirannya terpaksa meneruskan bagi mengelak timbul masalah jika dibatalkan.

“Jadi, sepatutnya orang nak tegur boleh. Tetapi ambil maklum dahulu. Tanya dahulu. Jangan hukum. Tapi sekarang dia (kritikan) keras (marah) seolah-olah kita bertanggungjawab,” katanya. – BERNAMA


Bomba nafi beri kebenaran orang awam, sukarelawan sertai SAR tanah runtuh

BATANG KALI: Jabatan Bomba dan Penyelamat (JBPM) Selangor hari ini menafikan memberi sebarang kebenaran kepada mana-mana orang awam atau sukarelawan untuk menyertai operasi mencari dan menyelamat (SAR) insiden tanah runtuh di tapak perkhemahan Father’s Organic Farm, Gohtong Jaya sini.

JBPM Selangor dalam kenyataan memaklumkan ia selaras dengan arahan Majlis Keselamatan Negara (MKN 20) iaitu hanya agensi menyelamat terlatih yang dibenarkan berada di kawasan operasi zon merah.

Lima agensi berkenaan ialah JBPM, Polis Diraja Malaysia (PDRM), Angkatan Tentera Malaysia (ATM), Angkatan Pertahanan Awam Malaysia (APM) dan Pasukan Mencari dan Menyelamat Khas Malaysia (SMART).

“Aspek utama diambil kira untuk anggota terlibat iaitu keselamatan, kemahiran dan kecergasan dengan keadaan semasa struktur tanah kawasan bencana dalam keadaan lembut dan jika hujan berkemungkinan berlaku lagi runtuhan atau gelinciran di kawasan runtuhan.

“Keadaan ini memerlukan kepekaan dan latihan khusus seperti kesediaan kita menghadapai situasi sukar dan tidak dijangka, oleh sebab itu kemahiran anggota diperlukan selain mempunyai kecergasan fizikal yang baik untuk berada di lokasi bencana,” menurut kenyataan itu.

JBPM Selangor mengeluarkan kenyataan berkenaan susulan tular gambar sekumpulan sukarelawan badan bukan kerajaan (NGO) yang memasuki tapak bencana tanah runtuh berkenaan dan mendakwa diberi kebenaran membantu operasi SAR mangsa terperangkap di bawah runtuhan.

Operasi SAR memasuki hari keempat hari ini bag  mencari baki sembilan lagi mangsa yang hilang dalam tragedi yang berlaku pada Jumaat lepas itu. Seramai 24 mangsa disahkan terkorban setakat ini manakala 61 selamat daripada keseluruhan 94 mangsa. – BERNAMA


Juara dunia Aaron-Wooi Yik ceriakan arena sukan negara 2022

KUALA LUMPUR: Kejayaan beregu lelaki negara Aaron Chia-Soh Wooi Yik mencipta sejarah muncul pemain Malaysia pertama meraih gelaran juara dunia pada Ogos lepas, menjadi pencapaian paling cemerlang buat arena sukan negara sepanjang tahun ini.

Aaron, 25, dan Wooi Yik, 24, menamatkan penantian 45 tahun Malaysia untuk menyaksikan juara dunia di pentas kejohanan badminton apabila berjaya menewaskan beregu veteran dan bekas juara dunia tiga kali, Mohamad Ahsan-Hendra Setiawan dari Indonesia 21-19, 21-14 di Tokyo, Jepun.

Kejayaan itu juga sekali gus memadam badi tanpa gelaran buat beregu berkenaan yang digandingkan sejak 2017, dengan satu-satunya gelaran cemerlang dimenangi mereka adalah pingat emas Sukan SEA 2019, selain pencapaian merangkul gangsa Sukan Olimpik Tokyo 2020.

Terdahulu, Aaron-Wooi Yik membantu skuad badminton negara membuka tirai tahun ini dengan kejayaan meraih gelaran sulung Kejohanan Berpasukan Asia di Setia Alam, Selangor dari 15 hingga 20 Februari.

Malaysia muncul juara kategori lelaki menewaskan musuh tradisi, Indonesia 3-0 pada aksi final manakala skuad wanita meraih gangsa selepas kecundang 0-3 kepada Korea Selatan di separuh akhir.

Bagi saingan individu Kejohanan Asia yang berlangsung di Manila, Filipina pada 26 April hingga 1 Mei, Lee Zii Jia merangkul gelaran perseorangan lelaki manakala Aaron-Wooi Yik meraih perak.

Namun, secara keseluruhannya, prestasi atlet Malaysia pada dua temasya utama tahun ini – Sukan Komanwel Birmingham 2022 dan Sukan SEA Hanoi 2021 – tidaklah begitu membanggakan walaupun sasaran rendah yang ditetapkan berjaya dicapai.

Di Birmingham, kontinjen negara mencapai sasaran enam pingat emas apabila berjaya membawa pulang tujuh emas, lima perak dan 12 gangsa dengan berada di kedudukan ke-10, pencapaian lebih baik berbanding edisi lepas di Gold Coast, Australia (7-5-12) untuk berada di tempat ke-12.

Skuad badminton, angkat berat dan gimrama menjadi penyelamat apabila masing-masing menyumbang dua emas manakala satu lagi kilauan emas hadir daripada atlet para menerusi acara powerlifting, bagaimanapun prestasi kem terjun, berbasikal dan boling padang tidak seperti diharapkan.

Di Hanoi pula, Malaysia yang menghantar kontinjen seramai 584 atlet, berjaya mengatasi sasaran 36 pingat emas, 35 perak dan 75 gangsa dengan merangkul 39-45-90 pingat atau 7.43 peratus daripada keseluruhan emas yang dipertandingkan untuk menamatkan saingan di kedudukan keenam keseluruhan.

Namun, pencapaian berkenaan adalah terburuk Malaysia di temasya dwitahunan itu dan kali kedua tidak berada di kedudukan lima terbaik selepas edisi 1983 di Singapura, terutamanya apabila skuad olahraga dan renang sekadar membawa pulang masing-masing lima daripada 47 emas dan satu daripada 40 emas ditawarkan.

Kontinjen para, bagaimanapun boleh mengukir senyuman apabila membawa pulang 36 pingat emas, 20 perak dan 14 gangsa dari Sukan Para ASEAN (APG) di Solo, Indonesia, iaitu pencapaian lebih dua kali ganda berbanding sasaran 16 emas.

Walaupun tampil di kota Jawa Tengah itu dengan saiz kontinjen yang kecil dengan hanya melibatkan 73 atlet, pencapaian cemerlang enam sukan – renang, olahraga, badminton, memanah, tenis berkerusi roda dan ping pong – telah membantu kejayaan kontinjen negara pada temasya sukan itu.

Di sebalik kejayaan manis, arena sukan negara turut dikejutkan dengan khabar duka apabila jaguh berbasikal trek negara Datuk Mohd Azizulhasni Awang terpaksa menjalani pembedahan jantung terbuka pada 21 April di Melbourne, Australia, menyaksikan beliau perlu berehat lebih enam bulan daripada pertandingan.

Pemenang pingat perak keirin Sukan Olimpik Tokyo 2020 itu disahkan mengalami masalah jantung jarang ditemui dikenali sebagai arteri koronari kanan yang menyalur dari aorta di posisi janggal/ganjil (AAORCA).

Pelumba berusia 34 tahun yang kembali beraksi di Liga Juara-Juara Trek Persekutuan Berbasikal Antarabangsa (UCI) pada November, kini berada dalam misi memburu kelayakan ke Sukan Olimpik Paris 2024.

Landskap sukan negara juga tidak lari daripada kontroversi pada 2022, apabila pemain badminton nombor satu negara Lee Zii Jia mengumumkan keluar daripada Persatuan Badminton Malaysia (BAM) pada Februari untuk bergerak sebagai pemain profesional.

Tindakan pemain berusia 24 tahun itu hampir ‘memakan’ kariernya apabila BAM membuat pertimbangan untuk menggantungnya selama dua tahun namun ia diselesaikan secara baik selepas pertemuan dengan beberapa pihak termasuk bekas Perdana Menteri Datuk Seri Ismail Sabri Yaakob serta Menteri Belia dan Sukan ketika itu, Datuk Seri Ahmad Faizal Azumu.

Selain itu, isu doping turut mencemarkan imej sukan negara apabila tiga atlet angkat berat (dua Terengganu, satu Perlis) termasuk seorang berusia 16 tahun, disahkan positif penggunaan bahan terlarang jenis Metandienone, Tebutaline dan Oxymetholone pada ujian sebelum Sukan Malaysia (Sukma) ke-20 berlangsung pada 16 hingga 24 Sept lepas.

Ia menyaksikan Persekutuan Angkat Berat Malaysia (PABM) mengundur diri daripada mengendalikan acara angkat berat Sukma, menyebabkan Majlis Sukan Negara (MSN) terpaksa mengambil alih sendiri pertandingan namun sebarang rekod dicipta tidak diiktiraf.

Setelah pelbagai episod suka dan duka mewarnai arena sukan tanah air sepanjang tahun ini, Sukan SEA Kemboja dari 5 hingga 17 Mei dan Sukan Asia Hangzhou, yang ditangguh setahun ke September tahun depan serta kejohanan kelayakan Paris 2024, bakal menjadi tumpuan peminat sukan tempatan pada 2023. – BERNAMA


Meta didenda €1.2 bilion kerana langgar undang-undang data EU

BERLIN: Syarikat induk Facebook, Meta dikenakan denda sebanyak €1.2 bilion (US$1.29 bilion) kerana melanggar undang-undang data Kesatuan Eropah (EU), lapor agensi berita Jerman (dpa) memetik pihak berkuasa perlindungan data Ireland DPC pada Isnin.

Kes ini berkaitan dengan keterlibatan Facebook dalam pengawasan massa oleh agensi perisikan Anglo-Amerika, yang didedahkan oleh pemberi maklumat AS, Edward Snowden.

Firma itu telah melanggar Peraturan Perlindungan Data Am EU, menurut DPC.

DPC ialah pihak berkuasa bebas yang bertanggungjawab menegakkan hak asasi individu di EU bagi melindungi data peribadi mereka.

Tiada kenyataan dikeluarkan pemilik Meta Mark Zuckerberg setakat ini. – BERNAMA-dpa


Johor isytihar Isnin ini hari kelepasan am tambahan

Menteri Besar, Datuk Onn Hafiz Ghazi berkata, pengisytiharan itu selaras dengan Seksyen 8 dan 9, Akta Hari Kelepasan 1951 (Akta 369).

“Atas perkenan Duli Yang Maha Mulia Sultan Johor, Sultan Ibrahim Ibni Almarhum Sultan Iskandar, sukacita dimaklumkan bahawa Kerajaan Negeri Johor telah bersetuju untuk mengisytiharkan tarikh 24 April 2023 (Isnin), sebagai Hari Kelepasan Am Tambahan.

“Saya juga ingin mengambil kesempatan ini untuk mengucapkan Selamat Hari Raya Aidilfitri, Maaf Zahir dan Batin. Berhati-hati di jalan raya, dan semoga selamat pulang ke kampung halaman masing-masing,” katanya dalam satu kenyataan hari ini.

Perdana Menteri, Datuk Seri Anwar Ibrahim pada Selasa, mengumumkan Kerajaan Persekutuan telah mengisytiharkan sama ada hari Jumaat (21 April) atau Isnin sebagai hari kelepasan am tambahan bergantung pada tarikh 1 Syawal bermula.

Untuk rekod, sejak 1 Januari 2014, cuti minggu di Johor jatuh pada hari Jumaat dan Sabtu. – BERNAMA


Kenapa Hari Peradaban Bangsa Melayu kurang sambutan?

SEJAK kebangkitan semula semangat Melayu, bukan sahaja filem Mat Kilau yang menjadi fenomena tetapi apa sahaja mengenai Melayu pasti jadi tumpuan ramai.

Seperti gula dihurung semut, begitulah kuatnya penangan Melayu ketika ini.

Namun apabila program Hari Peradaban Bangsa Melayu (HPBM) dianjurkan oleh PEMBELA, di Padang KLFA Taman Melati ia kurang mendapat sambutan sebagaimana diharapkan.

Sasaran awal kehadiran pengunjung adalah 30,000 orang sebagaimana jumlah pengunjung di Bon Odori namun HPBM kali ini dianggarkan hanya 4,000 pengunjung.

Penulis tidak ketinggalan untuk hadir melihat sendiri suasana HPBM.

Walaupun susun atur program agak bercelaru dan sukar mendapat tempat letak kenderaan, namun harus dipuji usaha penganjur untuk menyatukan anak bangsa di bawah satu program.

Agak mengharukan apabila wajah-wajah besar seperti penerbit dan pengarah urusan Studio Kembara, Abdul Rahman Mt Dali dan pengarah dan penerbit filem, Datuk Yusof Haslam sudi hadir menyokong HPBM.

Jadi berbalik kepada topik asal, HPBM masih boleh ditambah baik pada masa akan datang mungkin dikurangkan adat dan budaya Arab, sebaliknya menonjolkan lebih banyak sejarah Melayu.

Mengambil contoh mudah, orang sanggup meredah perjalanan beribu batu demi mengetahui susur galur dan melihat kesan sejarah depan mata mereka. Malah mereka sanggup membeli artifak berjuta ringgit demi nilai sejarah.

Mungkin luaskan skop Melayu bukan sekadar ‘bangsa’ tetapi satu rumpun yang kewujudannya ada dan diterima di seluruh dunia.

Semua maklum ada Melayu Bugis, Melayu Palembang, Melayu Champa, Melayu Cape, Melayu Minang, Melayu Siam, Melayu Sulu dan lain-lain.

Namun secara keseluruhannya, HPBM adalah satu inisiatif untuk membantu memartabatkan Melayu dan Menteri Wilayah Persekutuan, Datuk Seri Shahidan Kassim wajar memberi sokongan terhadap program seperti ini.

Author

Tun Puteh Wanti

View all posts

View all posts


‘Perempuan tu dah berkahwin’ – Pengantin lelaki kecewa tunang ‘hilang’, dapat tahu dah…

TERKILAN, kecewa, marah dan sedih. Itulah perasaan yang dapat digambarkan oleh seorang pemuda apabila hari bahagianya bertukar menjadi mimpi ngeri selepas wanita yang sepatutnya menjadi isterinya tidak muncul pada hari pernikahan.

Menerusi hantaran tular di Facebook, pemuda yang dikenali Nurul Aiman tersebut mendakwa mengenali wanita itu sejak 2021 dan melangsungkan pertunangan pada 12 Oktober tahun lalu di Kuching, Sarawak.

Dakwanya, mereka sepatutnya melangsungkan majlis akad nikah pada 10 November dan majlis persandingan pada 11 November di rumah pengantin perempuan di Matu, Mukah.

“Rombongan kami dari Kuching berangkat pada jam 6 pagi dan tiba di Daro pada lebih kurang jam 5 petang.

“Sampai di Daro, kami terus pergi ke homestay yang dah di booking oleh si pengantin perempuan untuk rombongan kami yang berjumlah 22 orang (sebuah van, 3 buah kereta).

“Terkejut kami bila owner homestay cakap takde apa-apa pesanan bilik yang diterima untuk tarikh tu.

“Aku pun call la berkali-kali bakal pengantin perempuan tapi takde respons. Disebabkan dah terlalu penat sangat, nak tak nak terpaksa jugak bayar guna duit sendiri untuk homestay termasuk perbelanjaan lain yang sepatutnya diuruskan pengantin perempuan.

“Bukan main lagi bagitau kat mak aku yang homestay dah diurus semua tinggal nak datang je .

“Waktu ni aku dah rasa lain macam dah, macam ada yang tak kena, sebab dia cakap semua dah diurus tapi aku cuba positif thinking lagi. Aku pun ambik masa berehat and siapkan apa yang patut untuk majlis kami keesokan hari,” ceritanya.

Pada hari yang sepatutnya berlangsung akad nikah, dia bersama rombongan yang membawa barang hantaran terkejut apabila mendapati rumah bakal pengantin perempuan kosong seperti tiada majlis yang dibuat.

“Aku cuba la call bakal pengantin perempuan dengan bapak dia, dua-dua tak boleh call. Alamat betul, tapi rumah takde orang.

“Memang dah agak dah ada sesuatu yang tak kena. Kitorang decide nak pegi rumah jiran sebelah tu.

“Rupanya tuan rumah sebelah tu mak saudara si pengantin perempuan. Jadi kitorang bagitau la tujuan datang and tanya pasal pengantin perempuan.

“Kitorang tanya la sama ada kenal tak dengan pengantin perempuan tu. Bertambah geram dan terkejut bila dorang bagitau nama sebenar dia.

“Yang lagi parah perempuan tu dah berkahwin dan ada dua orang anak. Ayah dia pun bersubahat sekali dalam kes ni, sebab tak jujur dari awal,” dakwanya.

Lebih mengecewakan apabila wanita itu telah menipu namanya dan bapanya turut bersubahat dalam kes ini.

“Kenapa seorang ayah sanggup biarkan anak dia bertunang dengan aku sedangkan dia sendiri tau anak dia tu bini orang.

“Memang speechless kecewa, marah, sedih semua ada, tak mampu dah aku nak cakap apa masa tu,” luahnya kesal.

Susulan itu, pemuda itu dan keluarganya membuat laporan polis berhubung penipuan terbabit.

Pemuda ini turut menjelaskan segala urusan perkahwinan diuruskan sepenuhnya oleh pihak perempuan.

“Untuk pengetahuan semua, tentang proses daftar nikah kami ni, perempuan ni nak sangat-sangat uruskan.

“Dia cakap dia dah uruskan semua sebab nak akad nikah kat sebelah pihak perempuan.

“Persiapan pun dah dibuat untuk majlis sebelah pihak perempuan katanya. Aku dah bagi semua dokumen yang berkaitan kat dia.

“Aku anggap semua dah settle masa tu tinggal nak kahwin je sebab dia sendiri cakap dah settle.

“Lagi pun hari aku pergi Jabatan Agama Islam Sarawak diorang cakap hanya salah seorang je yang perlu isi. Jadi aku beranggapan yang dia dah buat,” jelasnya.

Author

Nurul Ain Japri

View all posts

View all posts


Puteri Sarah enggan berdamai, nekad cerai

KUALA LUMPUR: Pelakon, Puteri Sarah Liyana nekad bercerai sekali gus menjadi punca proses damai dengan pengarah kontroversi, Syamsul Yusof di Jabatan Jabatan Agama Islam Wilayah Persekutuan (JAWI) di sini, hari ini, gagal.

Proses berkenaan gagal menemui jalan penyelesaian menerusi Jawatan Kuasa Pendamai (JKP).

Puteri Sarah Liyana masih konsisten dengan pendiriannya untuk bercerai, malah tidak mahu rundingan lanjut dalam proses JKP berikutan hatinya telah tertutup.

“Saya masih kekal dengan keputusan untuk bercerai dan enggan berdamai. Cukup-cukuplah saya sudah penat,” katanya kepada media.

Puteri Sarah Liyana dan Syamsul dilaporkan diarah oleh Hakim Syarie, Akmalludin Ilyas melalui proses JKP pada 7 Mac lalu.

Pelakon drama Aku Seorang Perempuan itu juga akui sudah tawar hati untuk melihat wajah Syamsul.

“Saya memang tak mahu bersemuka dengannya dan meminta kami bertemu dengan JKP secara berasingan. Saya minta dilepaskan.

“Apa yang disebutkan tadi di hadapan ustazah akan dibawa kepada sebutan kedua di Mahkamah Rendah Syariah Kuala Lumpur pada April depan.

“Kalau dia (Syamsul) tak nak juga (lafazkan cerai), saya akan gunakan hakam,” katanya ketika ditemui di perkarangan Jawi usai proses yang berlangsung lebih sejam itu.

Puteri Sarah ditemani adiknya, manakala Syamsul pula membawa sepupunya bagi proses rundingan melibatkan Jawatankuasa Pendamai itu.

7 Mac lalu, Puteri Sarah dan Syamsul diperintahkan oleh Mahkamah Rendah Syariah Kuala Lumpur supaya melantik wakil Jawatankuasa Pendamai (JKP) dalam kes permohonan perceraian mereka.

Hakim Syarie Akmaluddin Ilyas memerintahkan demikian selepas kes itu disebut di hadapannya dengan dihadiri kedua-dua pihak.

Sebelum ini, Puteri Sarah selaku plaintif memfailkan permohonan penceraian itu di kaunter pendaftaran Mahkamah Syariah Kuala Lumpur mengikut Seksyen 47 Akta Undang-Undang Keluarga Islam (Wilayah-Wilayah Persekutuan) 1984.

Berdasarkan dokumen yang diperoleh antara alasan yang dikemukakan Puteri Sarah untuk bercerai ialah sudah tidak ada persefahaman dan telah berlaku shiqaq (perbalahan yang berpanjangan) serta tidak lagi dapat hidup bersama sebagai suami isteri menurut hukum syarak.

Syamsul pula sebelum ini memaklumkan enggan menceraikan isteri pertamanya kerana yakin rumah tangga mereka boleh diselamatkan, selain masih menyimpan perasaan sayang terhadap Sarah.

Author

Tun Puteh Wanti

View all posts

View all posts


Tumbuk isteri: Hafidz Roshdi bakal didakwa Isnin depan

KUALA LUMPUR: Polis Selangor mengesahkan pelakon, Hafidz Roshdi bakal didakwa di Mahkamah Kuala Kubu Bharu, Isnin depan.

Ketua Polis Selangor, Datuk Hussein Omar Khan ketika dipetik Harian Metro ringkas berkata, suspek berusia 29 tahun itu akan dituduh mengikut Seksyen 323 Kanun Keseksaan.

Media sebelum ini melaporkan, Hafidz dipercayai menumbuk isterinya di kawasan Rehat dan Rawat (R&R) Sungai Buloh.

Isterinya, Nurul Shuhada Mat Shukri, 29, sebelum ini membuat laporan polis di Balai Polis Jinjang mendakwa ditumbuk suaminya beberapa kali sehingga cedera di bahagian mata.

Nurul Shuhada turut memuat naik gambar kecederaan muka di media sosial sebelum keluarga mengesahkan wanita itu ditumbuk tiga kali oleh Hafidz selepas berlaku pertengkaran.

Hafidz kemudian ditahan kira-kira ketika hadir di Bahagian Siasatan Jenayah Seksual, Wanita dan Kanak-Kanak (D11) Ibu Pejabat Polis Kontinjen (IPK) Selangor, pada 4 Mac lalu.

Bagaimanapun, katanya, pelakon itu dibebaskan dengan jaminan polis sebaik selesai diambil keterangan pada hari sama.

Pelakon terbabit dilaporkan berdepan kontroversi rumah tangga mereka melibatkan pihak ketiga sehingga menceraikan isterinya dengan talak satu menerusi panggilan telefon di hadapan keluarga pada 23 Februari lalu, yang didedahkan adik Nurul Shuhada.

Author

Tun Puteh Wanti

View all posts

View all posts


Umat Islam perlu bersatu walau berbeza pandangan – Agong

KEPALA BATAS: Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah bertitah umat Islam perlu mempunyai keinginan untuk bersatu walaupun berbeza pandangan kerana inilah sifat yang boleh memajukan diri, negeri dan negara.

Seri Paduka bertitah umat Islam tidak boleh terlalu taasub dengan pandangan masing-masing dan mengamalkan sikap berpuak-puak dalam masjid.

“Ini adalah satu fenomena yang kurang sihat dan tidak sihat langsung,” titah Seri Paduka pada majlis Pemasyhuran Masjid Jamek Ar Rahmani Kampung Banggol, di sini hari ini.

Al-Sultan Abdullah bertitah institusi masjid harus dipertahankan daripada menjadi gelanggang politik mana-mana pihak dan puak.

Seri Paduka berharap pentadbiran masjid di bawah naungan Majlis Agama Islam Pulau Pinang di bawah Yang Dipertua Negeri Pulau Pinang perlu diuruskan dan diimarahkan dengan sebaik mungkin.

Hadir sama Tengku Arif Bendahara Tengku Muhammad Iskandar Ri’ayatuddin Shah Ibni Al-Sultan Abdullah Ri’ayatuddin Al-Mustafa Billah Shah, Yang Dipertua Negeri Pulau Pinang, Tun Ahmad Fuzi Abdul Razak dan Timbalan Ketua Menteri I, Datuk Ahmad Zakiyuddin Abdul Rahman.

Pada majlis berkenaan, Seri Paduka berkenan menandatangani plak perasmian Masjid Jamek Ar Rahmani Kampung Banggol sebelum menunaikan solat Jumaat bersama rakyat jelata. – BERNAMA


Hina institusi raja: Pemilik akaun Facebook ‘Raja Hairun’ direman dua hari

KUALA LUMPUR: Pemilik akaun Facebook bernama ‘Raja Hairun’ yang ditahan di Temerloh, Pahang, semalam kerana disyaki menghina institusi diraja di laman sosial, direman dua hari bermula hari ini.

Setiausaha Polis Diraja Malaysia (PDRM), Datuk Noorsiah Mohd Saaduddin berkata, permohonan reman terhadap lelaki berusia 42 tahun itu dibuat di bawah Seksyen 117 Kanun Tatacara Jenayah.

Beliau berkata, kes berkenaan dikendalikan Unit Siasatan Jenayah Terkelas, Bahagian D5, Jabatan Siasatan Jenayah Bukit Aman.

“Kes disiasat mengikut Seksyen 4 (1) Akta Hasutan 1948 dan Seksyen 233 Akta Komunikasi dan Multimedia 1998,” katanya dalam kenyataan. – BERNAMA


Polis siasat wanita hina agama Islam di kelab komedi

KUALA LUMPUR: Polis Diraja Malaysia (PDRM) sedang menyiasat sebuah video tular yang menyaksikan seorang wanita didakwa menghina agama Islam ketika membuat persembahan di sebuah kelab komedi.

Setiausaha PDRM Datuk Noorsiah Mohd Saaduddin berkata, pihaknya menerima laporan berhubung video itu hari ini dan siasatan di bawah Seksyen 298A Kanun Keseksaaan (melukakan perasaan umat Islam) itu dijalankan oleh Unit Siasatan Jenayah Terkelas, Jabatan Siasatan Jenayah Bukit Aman.

“Kes berkenaan turut disiasat di bawah Seksyen 233 Akta Komunikasi dan Multimedia 1988 iaitu penggunaan tidak wajar kemudahan rangkaian atau perkhidmatan rangkaian.

“PDRM akan mengambil tindakan tegas terhadap mana-mana pihak yang bertindak menjejaskan ketenteraman awam dan keselamatan negara sebagaimana yang diperuntukkan undang-undang,” katanya dalam kenyataan malam ini.

Noorsiah meminta orang ramai agar tidak memainkan sebarang isu yang boleh menyentuh sensitiviti perkauman dan keagamaan dalam kalangan masyarakat.

Terdahulu, tular sebuah video di aplikasi TikTok milik pengguna akaun @mie_8099 yang memperlihatkan seorang wanita membuka tudung dan baju kurung yang dipakainya selepas memperkenalkan diri sewaktu membuat persembahan di sebuah kelab di sekitar Taman Tun Dr Ismail, di sini.

Menerusi klip video berdurasi 53 saat itu, wanita berkenaan turut mengakui statusnya sebagai orang Melayu dan beragama Islam selain telah menghafal 15 juzuk al-Quran.

Sehubungan itu, Jabatan Agama Islam Wilayah Persekutuan hari ini dilaporkan turut menjalankan siasatan berhubung klip video terbabit. – BERNAMA


Ahmad Zahid, Takiyuddin, Radzi Jidin antara calon terawal mengundi

KUALA LUMPUR: Sebaik pusat mengundi dibuka awal pagi ini, calon-calon bertanding termasuk pemimpin parti tidak ketinggalan hadir awal bagi menunaikan tanggungjawab mereka bagi Pilihan Raya Umum ke-15 (PRU15).

Menariknya ada dalam kalangan mereka turut sama beratur bersama pengundi lain sementara menunggu pusat pengundian dibuka.

Pengerusi Barisan Nasional (BN) yang juga Presiden UMNO, Datuk Seri Dr Ahmad Zahid Hamidi yang mengundi di Madrasah Manbail Ulum Sungai Nipah Darat, tiba kira-kira pukul 8.20 pagi untuk menunaikan tanggungjawabnya.

Calon Perikatan Nasional (PN) Parlimen Putrajaya yang juga naib presiden Bersatu, Datuk Dr Radzi Jidin pula tiba untuk mengundi di Sekolah Rendah Agama Al-Najah, Presint 9, Putrajaya pada 8.20 pagi, manakala calon PN bagi Parlimen Gombak Datuk Seri Mohamed Azmin Ali tiba pada pukul 8.30 pagi untuk mengundi di Sekolah Kebangsaan Klang Gate, Hulu Kelang.

Penyandang yang juga calon PN Parlimen Kota Bharu yang juga Setiausaha Agung PAS, Datuk Seri Takiyuddin Hassan pula tiba kira-kira 7.48 pagi di Maktab Sultan Ismail (SIC), Kota Bharu bagi menanti pusat mengundi dibuka pada pukul 8 pagi.

Setiausaha Agung UMNO, Datuk Seri Ahmad Maslan yang juga calon BN Parlimen Pontian juga menjadi antara individu terawal mengundi di SK Seri Bahagia di Benut, Pontian, pada 8 pagi sebaik pusat pengundian dibuka.

Naib Presiden UMNO, Datuk Seri Khaled Nordin yang juga calon BN Parlimen Kota Tinggi pula tiba di pusat mengundi SK Taman Rinting, Pasir Gudang, Johor, kira-kira pukul 8.10 pagi bagi menunaikan tanggungjawab mengundi.

Calon BN bagi Parlimen Kemaman yang juga Pengerusi BN Terengganu, Datuk Seri Ahmad Said bersama isteri Toh Puan Seri Norliza Mahmud pula tiba di pusat pengundian Sekolah Kebangsaan Teluk Kalong untuk menunaikan tanggungjawab mereka pada 7.55 pagi.

Timbalan Pengerusi Perhubungan UMNO Johor, Datuk Nur Jazlan Mohamed yang juga calon BN Pulai tiba bersama isteri Rossana Jaafar serta ibunya Puan Seri Salbiah Abd Hamid, 84, tiba di pusat mengundi SK Agama Dato Omar Yusuf, Johor Bahru, pada 8.15 pagi.

Calon BN Kuala Selangor, Tengku Datuk Seri Zafrul Tengku Abdul Aziz yang pertama kali bertanding tiba di pusat mengundi SK Puncak Alam 2, kira-kira pukul 8.20 pagi.

Calon Gabungan Parti Sarawak (GPS) Parlimen Petra Jaya, Datuk Seri Fadillah Yusof bersama isterinya Datin Seri Raziah Mohd Tahir selesai mengundi di SK Rakyat, Jalan Bolhassan, Kuching, Sarawak, kira-kira pukul 8.31 pagi.

Turut kelihatan tiba untuk mengundi di awal hari ialah calon BN bagi Parlimen Bandar Tun Razak  Chew Yin Keen yang mengundi di SK Seri Anggerik, Cheras.

Proses pengundian PRU15 bermula secara rasmi pada 7.30 pagi ini di Sabah, Sarawak dan Labuan manakala di Semenanjung Malaysia ia bermula pukul 8 pagi ini.

Turut diadakan serentak ialah pengundian bagi Pilihan Raya Kecil Dewan Undangan Negeri Bugaya, Sabah yang tertangguh ekoran proklamasi darurat bagi mencegah penularan COVID-19.

Pusat mengundi di Semenanjung Malaysia akan ditutup secara berperingkat antara pukul 12 tengah hari dan 6 petang. – BERNAMA


Beri ruang kepada saya mentadbir Sabah – Hajiji

KOTA KINABALU: Ketua Menteri Sabah, Datuk Seri Hajiji Noor meminta semua pihak supaya memberi ruang kepadanya untuk memimpin kerajaan negeri bagi membolehkan agenda pembangunan yang dirancang sebelum ini dapat diteruskan demi kemajuan dan kesejahteraan rakyat negeri itu.

Beliau berkata, antaranya termasuk pelan pembangunan Hala Tuju Sabah Maju Jaya (2021-2025).

“Perkara yang menjadi keutamaan kerajaan negeri sekarang adalah kemajuan dan kebajikan rakyat Sabah,” katanya kepada pemberita selepas merasmikan Majlis Konvokesyen ke-2 Kolej Universiti Yayasan Sabah (UCSF) di sini hari ini.

Rabu lepas Hajiji mengumumkan rombakan Jemaah Menteri Kerajaan Sabah yang menyaksikan beliau melepaskan jawatan Menteri Kewangan negeri kepada Datuk Seri Masidi Manjun, dan tidak memegang sebarang portfolio lain.

Jemaah Menteri Kerajaan Sabah yang dilantik itu terdiri daripada tujuh ahli daripada Gabungan Rakyat Sabah (GRS), dua daripada Barisan Nasional (BN) dan dua lagi daripada Pakatan Harapan (PH).

Mengulas lanjut berkenaan rombakan berkenaan, Hajiji berkata, perkara itu telah dimaklumkan kepada Perdana Menteri, Datuk Seri Anwar Ibrahim dan ia dilakukan demi kebaikan negeri Sabah.

Sementara itu, beliau yang juga Canselor UCSF berkata, kolej universiti tunggal milik kerajaan negeri menerusi Yayasan Sabah itu telah berjaya mengekalkan tujuan penubuhan asalnya sejak lapan tahun lepas iaitu bagi melahirkan tenaga profesional membanggakan masyarakat dan menyumbang dalam pembangunan negeri.

“Memorandum Persefahaman (MoU) antara Universiti Teknologi Petronas dan UCSF yang ditandatangan pada Oktober 2022, mengorak langkah UCSF bagi menawarkan kursus berasaskan minyak dan gas untuk melahirkan lebih ramai pelajar tempatan dalam pelbagai bidang pekerjaan sektor itu,” katanya.

Hajiji juga mencadangkan UCSF meluaskan programnya dengan membuka kampus mini di Tawau selaras dengan usaha untuk mengantarabangsakan universiti itu dalam aspek akademik dan penyelidikan. – BERNAMA


MATA cadang agensi menipu jemaah haji dikenakan hukuman penjara

KUALA LUMPUR: Persatuan Agensi Pelancongan Malaysia (MATA) mencadangkan pihak berkuasa menjadikan kes penipuan jemaah haji oleh agensi pelancongan sebagai satu jenayah berat dengan hukuman penjara supaya perkara itu dapat dibanteras.

Presiden MATA, Datuk Dr Mohd Khalid Harun berkata bagi mengelakkan ditipu, bakal jemaah haji yang berurusan dengan agensi pelancongan boleh menghubungi pihak MATA sekiranya mempunyai keraguan.

Beliau berkata bakal jemaah mesti mempunyai visa haji bagi menunaikan ibadah itu.

“Tentukan ada visa haji. Mohon penjelasan bukti sebelum memberi sebarang dokumen seperti pasport dan jangan bayar sebelum ada jaminan penerbangan,” katanya menerusi kenyataan hari ini.

Mohd Khalid turut mengingatkan agensi pelancongan supaya tidak memperdagangkan visa haji yang dianugerahkan kepada mereka sesuka hati dan mengenakan caj perkhidmatan yang berpatutan.

“Pastikan agensi pelancongan sudah menerima tawaran (visa haji) yang diamanahkan baru mengundang jemaah haji,” katanya.

Pada 7 Julai Bernama melaporkan 380 bakal jemaah haji terkandas di Lapangan Terbang Antarabangsa Kuala Lumpur (KLIA) kerana dipercayai menjadi mangsa penipuan sebuah agensi pelancongan.

Mereka dipercayai menggunakan visa furada iaitu  visa yang diuruskan sendiri dan dilaporkan dikeluarkan oleh Arab Saudi, tanpa membabitkan jumlah kuota yang diperoleh Lembaga Tabung Haji (TH).

TH sebelum ini memberi peringatan mana-mana individu atau agensi pelancongan yang menawarkan perkhidmatan pakej haji tanpa kelulusan  adalah satu kesalahan dan boleh dikenakan tindakan undang-undang di bawah Akta Tabung Haji 1995 (Akta 535). – BERNAMA


Lima lebuh raya terlibat sistem pembayaran tol terbuka – Nanta

KUALA LUMPUR: Keputusan kerajaan untuk memulakan sistem pembayaran tol terbuka dengan hanya melibatkan lima lebuh raya di seluruh negara terlebih dahulu, dilakukan bagi memastikan sistem itu dapat berfungsi dengan baik sebelum diperluaskan ke lebuh raya lain.

Menteri Kerja Raya, Datuk Seri Alexander Nanta Linggi berkata, walaupun beberapa lagi syarikat konsesi telah menunjukkan minat dan menyatakan kesediaan untuk turut serta dalam sistem pembayaran, namun usaha itu tidak boleh dilaksanakan dengan tergesa-gesa tanpa kajian dan pembangunan perancangan terlebih  dahulu.

“Yang paling penting, sistem yang dicadangkan diuji terlebih dahulu sebelum dilaksanakan sepenuhnya. Ini bagi mengelakkan sebarang masalah di kemudian hari yang akan menyusahkan pengguna,” katanya menerusi Facebook rasminya hari ini.

Baru-baru ini Nanta mengumumkan akan melaksanakan sistem pembayaran terbuka bagi membolehkan pengguna membayar tol menggunakan kad debit dan kredit selewat-lewatnya September ini.

Lebuh raya yang terlibat ialah Lebuhraya Sungai Besi, Lebuhraya Baru Pantai, Lebuhraya Bertingkat Ampang-Kuala Lumpur, Lebuhraya Koridor Guthrie serta Jambatan Pulau Pinang.

Mengulas lanjut, Nanta berkata, usaha untuk melaksanakan sistem bayaran tol terbuka itu telah dilakukan pasukan Kementerian Kerja Raya (KKR) daripada Bahagian Pembangunan dan Penswastaan (BPP) sejak 2022 lagi.

Katanya, ia mengambil masa yang agak lama kerana hal berkenaan bukan satu perkara mudah selain perlu melalui banyak proses.

Ia termasuk dari aspek teknikal, perundangan dan kewangan yang perlu diperhalusi dan diperjelaskan  oleh semua pihak terlibat sebelum keputusan memulakan sistem pembayaran terbuka ini di lima lebuh raya pertama dapat dicapai.

Sementara itu mengulas persoalan tentang pihak manakah yang bertanggungjawab dalam membuat keputusan dan memastikan pelaksanaan sistem pembayaran terbuka itu dilaksanakan, Nanta berkata semua punca kuasa pelaksanaan sistem pembayaran tol dan semua yang berkaitan tertakluk di bawah bidang kuasa KKR.

“Sehubungan itu saya memohon semua pihak menunggu pengumuman KKR berkenaan senarai jajaran dan lebuh raya yang bersedia untuk melaksanakan sistem pembayaran terbuka ini bagi mengelakkan kekeliruan, salah faham dan masalah dalam kalangan pengguna di kemudian hari.

“Ia akan ditentukan selepas semua proses libat urus, teknikal, perundangan dan kewangan telah dipersetujui oleh semua pihak yang terlibat,” katanya. – BERNAMA


Remaja 17 tahun antara ditahan bersama pistol, dadah

KOTA BHARU: Batalion 7 Pasukan Gerakan Am (PGA) Kuantan merampas sepucuk pistol dan pelbagai jenis dadah selepas menahan sebuah kereta jenis Toyota Vios yang dinaiki dua lelaki semasa melalui sekat pintas di Kampung Simpangan, Tumpat di sini pada Ahad.

Suspek merupakan seorang remaja berusia 17 dan lelaki 28 tahun itu ditahan pada jam 2 pagi.

Ketua Polis Kelantan, Datuk Muhamad Zaki Harun berkata, hasil pemeriksaan yang dilakukan ke atas kereta itu telah menjumpai satu liter cecair kodien.

“Susulan itu, pada jam 4 pagi sambil dipandu arah oleh kedua-dua suspek, anggota PGA telah melakukan serbuan di sebuah rumah yang beralamat di Jalan JKR Pasir Mas,” katanya dalam satu kenyataan di sini pada Isnin.

Menurut beliau, pemeriksaan lanjut ke atas rumah itu telah menjumpai sepucuk pistol jenis Revolver Smith & Wesson bersama tujuh butir peluru dan lima kelongsong peluru.

Ujarnya, turut ditemui 147 biji pil yaba, ecstasy (2 biji), ganja (14 gram) dan pil epam (1,100 biji).

Muhamad Zaki memberitahu, nilai keseluruhan rampasan dadah dianggarkan berjumlah RM5,101.

Tambah beliau, saringan ujian air kencing mendapati kedua-dua suspek positif dadah jenis methamphetamine.

“Hasil semakan rekod mendapati salah seorang suspek mempunyai satu rekod jenayah lampau.

“Kes disiasat bawah Seksyen 8(a) Akta Senjata 1960, Seksyen 39A(1) Akta Dadah Berbahaya (ADB) 1952, Seksyen 12(2) ADB 1952, Seksyen 6 ADB 1952 dan Seksyen 15(1)(a) ADB 1952,” katanya.

Menurut Muhamad Zaki, susulan daripada dua serbuan itu, pada jam 5.30 pagi, polis telah menahan seorang lelaki berusia 50 tahun dan merampas 30 biji pil yaba dan herion (4.95 gram) dalam serbuan di Kampung Padang Tola, Pasir Mas.

Beliau berkata, hasil ujian saringan awal ke atas suspek mendapati negatif dadah dan tidak mempunyai rekod jenayah lampau.

Ujarnya, kesemua suspek ditahan reman selama tujuh hari bermula Ahad hingga 14 Oktober untuk tindakan lanjut. – Sinar Harian

Author

Media Variasi

View all posts

View all posts


Pemerintahan Al-Sultan Abdullah sebagai Agong tamat 30 Januari 2024

PETALING JAYA: Al-Sultan Abdullah Ri’ayatuddin Al-Mustafa Billah Shah bertitah akan menamatkan pemerintahan sebagai Yang di-Pertuan Agong ke-16 pada 30 Januari 2024, selepas bersemayam di atas takhta kerajaan Malaysia selama lima tahun, bermula 31 Januari 2019.

Menyingkap kembali lipatan sejarah negara, Al-Sultan Abdullah merupakan satu-satunya Yang di-Pertuan Agong yang diberi keafiatan untuk memerintah negara dengan empat Perdana Menteri bersama empat Jemaah Menteri berlainan.

Baginda bertitah, sepanjang bersemayam di atas takhta kerajaan Malaysia, pelbagai peristiwa dan badai gelora telah ditempuh, termasuk kemelut politik yang melanda tanah air.

“Begitu juga setelah negara menghadapi Pilihan Raya Umum ke-15 (PRU15), buat pertama kalinya dalam sejarah demokrasi Malaysia, negara berhadapan dengan situasi Parlimen tergantung.

“Dalam apa juga situasi, Paduka Adinda telah memberi ruang kepada Ahli-Ahli Dewan Rakyat untuk mencapai satu kesepakatan atas prinsip perpaduan demi masa hadapan negara.

“Akhirnya tugas melantik tiga Perdana Menteri dalam kalangan Ahli Dewan Rakyat telah Paduka Adinda sempurnakan selaras dengan kuasa budi bicara yang diberikan Perlembagaan Persekutuan,” titah baginda pada Perutusan Yang di-Pertuan Agong ke-16 dalam Mesyuarat Majlis Raja-Raja ke-262 (Hari Kedua) hari ini.

Al-Sultan Abdullah bertitah, tempoh pemerintahan baginda turut diselubungi penularan pandemik Covid-19 yang memberi kesan kepada ekonomi negara dan kelangsungan hidup rakyat jelata.

“Sehingga proklamasi darurat terpaksa diisytiharkan dan negara terpakwa menempuh Perintah Kawalan Pergerakan (PKP). Namun demikian sama ada ketika berhadapan kemelut politik atau gelora pandemik Covid-19, dan sepanjang Paduka Adinda memerintah negara, Paduka Adinda sentiasa menjunjung sumpah yang telah dilafazkan.

“Iaitu untuk memerintah negara Malaysia yang kita cintai ini dengan secara adil menurut peruntukan Perlembagaan Persekutuan,” titah baginda. – Kosmo

Authors

Media Variasi

View all posts

Diyana Rahip

View all posts

View all posts

View all posts


10 jenis pening kepala mungkin dialami anda! Lebih dari ‘migrain’!

ANDA kerap pening kepala?

Betul ke sakit kepala disebabkan migraine atau sebenarnya anda anxiety?

Untuk pengetahuan anda, terdapat lebih 10 jenis pening kepala yang berkemungkinan dialami manusia.

Ada yang dikategorikan sakit sementara sahaja dan ada juga yang kalau dibiarkan berlarutan boleh membawa maut!

Jom semak antara 10 jenis pening kepala ini yang mana satu anda sering alami:

1. Migrain

Rata-rata daripada kita seringkali mengalami masalah migrain. Kesakitan selalunya dirasai di sebelah kepala sahaja
Serangan migrain boleh berlaku antara empat hingga 72 jam, dan boleh menghalang aktiviti setiap hari

2. Anxiety

Pening ini biasanya datang semasa tempoh tekanan dan kebimbangan, seperti bekerja terlalu keras atau sedang melalui masa yang emosional
Pengurusan tekanan adalah cara terbaik untuk mencegah pening ini
Tidur yang cukup adalah penting dalam menenangkan diri

3. Caffeine Withdrawal

Coffee lovers! Biasanya pening ini dialami kalian cuma tak tahu sama ada kalian sedar atau tidak
Kepala akan rasa berdenyut-denyut disebabkan saluran darah yang telah dipenuhi oleh kafein
Cara terbaik untuk menghentikannya – kurangkan pengambilan kafein

4.  Allergies / Alahan

Pening alahan akan menyebabkan mata berair, mata gatal, dan sakit yang biasanya dirasai di seluruh kepala dan muka

Kesakikatan pening cluster ini biasanya dapat dirasai di sekitar mata
Serangan cluster selalunya berlaku dalam kalangan lelaki berbanding wanita
Tidak ada sebab yang sebenar diketahui, ia mungkin genetik, alkohol dan merokok

6. Tension

Pening jenis tension ini adalah jenis yang paling biasa dan biasanya dirasai di bahagian kanan kiri kepala, belakang kepala, dan ke bawah leher
Biasanya boleh dikurangkan dengan aspirin atau lain-lain ubat penahan sakit over-the-kaunter

7. Sinus

Biasanya dirasai di dahi, sekitar mata, dan di pipi
Pening sinus boleh dibersihkan dengan antibiotik dan / atau dekongestan hidung
Kalau tak jalan lepas makan ubat, berbincang dengan doktor untuk memastikan tidak ada isu dalaman seperti penyelewengan septum

8. Temporomandibular Joint (TMJ)

Berpunca dari pengecutan otot dalam temples dan rahang, dan juga boleh datang dengan bunyi klik pedih di bahagian kanan dan kiri kepada apabila rahang bergerak
Biasanya disebabkan oleh rahang berada di luar jajaran yang menjadi punca ketegangan

9. Digestive Issues

Kebiasaannya sakit kepala jenis ini datang dengan ‘pakej’ sakit perut!
Boleh jadi disebabkan sesuatu yang korang makan
Kelaparan juga boleh menyebabkan sakit kepala ye!

10. Giant Cell Arteritis

Ia adalah radang pada lapisan dalam arteri yang dijumpai di dalam arteri kepala
Biasanya menyebabkan sakit kepala dan kulit kepala menjadi lembut, sakit rahang dan masalah penglihatan
Tanpa rawatan, boleh menyebabkan hilang penglihatan dan risiko strok!

Sumber: Healthline & Twitter @anisssurayaaa

Author

Diyana Rahip

View all posts

View all posts


Piala FA: JDT mara ke separuh akhir penuh bergaya

ISKANDAR PUTERI: Juara bertahan, Johor Darul Ta’zim (JDT) tidak berdepan masalah melangkah ke separuh akhir Piala FA selepas berpesta gol menewaskan Penang FC 5-0 pada aksi suku akhir di Stadium Sultan Ibrahim di sini, malam tadi.

Pesta gol skuad Harimau Selatan bimbingan Esteban Solari bagaimanapun bermula lewat apabila perlu menunggu sehingga minit ke-32 untuk gol pembukaan selepas Ousmane Fane tertampan bola ke gawang sendiri ketika cuba mengeluarkan percubaan Fernando Forestieri yang terkena palang.

Enam minit kemudian, Jordi Amat menambah jaringan JDT selepas menyudahkan tandukan Shane Lowry dalam kotak penalti untuk meletakkan pasukan selesa mendahului 2-0.

Ketinggalan dua gol, skuad Harimau Kumbang dilihat bergelut mencari rentak apabila hanya berjaya melakukan percubaan dari jarak jauh selepas gagal menembusi kekentalan barisan pertahanan JDT dan ketangkasan penjaga gol Mohd Farizal Marlias.

Bersambung babak kedua, JDT terus menggandakan asakan ke kubu lawan sebelum berhasil meledak gol ketiga apabila pemain sayap sensasi Arif Aiman Mohd Hanapi menyempurnakan penalti pada minit ke-49 yang diberikan pengadil selepas bola terkena tangan Mohammad Khairul Akmal Rokisham.

Biarpun selesa mendahului 3-0, JDT tidak menunjukkan tanda-tanda memperlahankan permainan, sebaliknya terus menambah derita Penang menerusi gol keempat hasil rembatan La’vere Lawrence Corbin Ong pada minit ke-58.

Muhammad Syafiq Ahmad melengkapkan malam gemilang JDT di hadapan penyokong sendiri apabila menjaringkan gol kelima pasukan pada masa kecederaan babak kedua sekali gus memastikan pasukan melangkah ke separuh akhir dengan bergaya.

JDT akan membuat perhitungan menentang Selangor pada peringkat separuh akhir dalam misi mempertahankan kejuaraan. – BERNAMA


Ugut sebar gambar lucah bekas kekasih, ikon permotoran ditahan polis

GOMBAK: Polis Diraja Malaysia (PDRM) mengesahkan penahanan seorang lelaki dipercayai ‘ikon permotoran’ selepas disyaki mengugut gambar lucah bekas kekasihnya, semalam.

Timbalan Ketua Polis Daerah Gombak, Superintenden Noor Ariffin Mohamad Nasir berkata, polis menahan suspek selepas menerima laporan yang dibuat oleh mangsa.

Susulan itu, suspek direman empat hari bermula hari ini sehingga 13 Disember 2022  bagi membantu siasatan.

“Kes disiasat mengikut Seksyen 506 Kanun Keseksaan,” maklumnya seperti dilapor Berita Harian hari ini.

Author

Diyana Rahip

View all posts

View all posts


Isteri Musa Hassan tuntut cerai kerana perbalahan panjang

SHAH ALAM: Mahkamah Syariah kebelakangan ini menjadi tumpuan media melaporkan isu permohonan perceraian membabitkan selebriti, orang kenamaan, artis tanah air.

Terbaharu, isu tangga bekas Ketua Polis Negara, Tan Sri Musa Hassan yang tular di media sosial, baru-baru ini membawa kepada permohonan cerai yang difailkan isterinya di Mahkamah Rendah Syariah, di sini.

Isterinya, Puan Sri Elly Afizahwati Abdul Jalil, mengemukakan permohonan cerai mengikut Seksyen 47 Enakmen Undang-Undang Keluarga Islam (Selangor) 2003.

Permohonan itu dikemukakan melalui peguam syarie, Datuk Hazizah Kassim dan Noorulhuda Daud.

Elly Afizahwati berkata, permohonan cerai itu difailkan kerana faktor shiqaq atau perbalahan berpanjangan dengan Musa yang dikahwininya sejak 10 tahun lalu.

“Tan Sri pun sudah keluar rumah kelamin sejak enam bulan lalu. Selepas tuntutan cerai ini saya akan memfailkan tuntutan hak jagaan dan nafkah anak saya yang berusia lapan tahun,” katanya ketika ditemui di pekarangan mahkamah.

Mahkamah kemudian menetapkan 11 Mei untuk sebutan semula kes.

Untuk rekod, pasangan itu berkahwin pada 2013 dan dikurniakan seorang anak lelaki.

Media sebelum ini melaporkan, tiga klip video berdurasi sembilan saat, 56 saat, dan 10 saat dimuat naik pengguna Twitter memaparkan pertelingkahan antara sepasang suami isteri yang turut disaksikan seorang kanak-kanak dalam rakaman itu.

Susulan itu, Musa dalam satu ciapan di Twitter meminta orang ramai supaya menghormati privasi dan tidak mencampuri urusan keluarganya susulan penularan video berkenaan.

Polis mengesahkan, membuka kertas siasatan berhubung kejadian membabitkan Musa dan isterinya selepas rakaman video pertelingkahan itu tular.

Author

Tun Puteh Wanti

View all posts

View all posts


Pakej Internet Perpaduan: Syarikat telekomunikasi boleh tawar harga lebih murah

KUALA LUMPUR: Kadar harga Pakej Internet Perpaduan yang diumumkan kerajaan hanyalah garis asas bagi syarikat telekomunikasi dalam menyediakan perkhidmatan berkenaan kepada pelanggan masing-masing.

Menteri Komunikasi dan Digital, Fahmi Fadzil berkata, kementerian sentiasa mengalu-alukan syarikat telekomunikasi, untuk menawarkan perkhidmatan internet yang lebih baik dengan harga yang lebih rendah mengikut kesesuaian.

“Ini adalah pengumuman dasar, sekiranya syarikat-syarikat ingin memberi tawaran yang lebih baik itu terpulang kepada mereka, tapi waktu ini baseline kita ialah RM69 sebulan untuk jalur lebar tetap dan RM5 sebulan untuk prabayar internet mudah alih.

“Saya harap syarikat telekomunikasi dan penyedia perkhidmatan internet jalur lebar, akan meneliti respons rakyat dan memberi pakej-pakej lebih baik,” katanya selepas mengadakan pertemuan dengan penduduk Residensi Suria Pantai di sini hari ini.

Selasa lepas kerajaan mengumumkan Pakej Perpaduan Jalur Lebar Tetap dengan harga lebih rendah, bagi membantu golongan B40, veteran, Orang Kurang Upaya (OKU) serta warga emas.

Perkhidmatan itu disediakan dengan kelajuan 30 Mbps bersama data tanpa had dengan caj hanya RM69 sebulan, serta kontrak langganan selama 24 bulan.

Sebelum ini Fahmi mengumumkan Pelan Data Perpaduan Prabayar Internet Mudah Alih pada harga dua kali ganda lebih murah iaitu RM5 sebulan dan tiga kali lebih pantas, yang berada di pasaran mulai Februari.

Sementara itu Fahmi yang juga Ahli Parlimen Lembah Pantai berkata, pihaknya juga akan menyediakan pangkalan data bagi memberi kemudahan kepada syarikat telekomunikasi untuk membuat rujukan dan menentukan mereka yang layak untuk menikmati kemudahan pakej berkenaan.

Beliau berkata ketika ini, pakej berkenaan yang seiring konsep Malaysia Madani disasarkan bagi membantu golongan B40, namun syarikat telekomunikasi juga boleh memberikan kemudahan itu kepada golongan M40 bawahan jika terdapat keperluan.

“Kita juga melebarkan kemudahan (pakej perpaduan) ini kepada warga emas, OKU dan veteran, jadi mereka juga akan dapat dibantu dan saya harap syarikat telekomunikasi akan teliti suara rakyat, pelanggan dan sesuaikan produk masing-masing untuk lebih membantu rakyat pada waktu ini,” katanya.- BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Kekurangan bekalan telur di Johor juga kerana pasaran luar, eksport

ISKANDAR PUTERI: Kekurangan bekalan telur ayam dalam pasaran di negeri ini disifatkan belum mencapai tahap kritikal sebaliknya keadaan itu disebabkan peningkatan permintaan di Melaka dan Negeri Sembilan serta eksport ke Singapura.

Pengerusi Jawatankuasa Pertanian, Industri Asas Tani dan Kemajuan Luar Bandar negeri, Datuk Zahari Sarip berkata, Johor adalah antara pengeluar telur terbesar di negara ini.

“Isu telur di Johor kita sebenarnya tidak menghadapi kekurangan kritikal. Bekalan memang kurang tetapi tidak kritikal sebab Johor merupakan antara pengeluar telur terbesar juga (dalam negara).

“Cuma kita maklum kebanyakan dieksport ke Singapura dan dipasarkan ke negeri lain seperti Melaka dan Negeri Sembilan, sebab itu nampak kekurangan. Tetapi dari segi pengeluaran, tidaklah berkurangan, cuma permintaan lebih sebab perlu juga penuhi eksport,” katanya kepada pemberita di luar persidangan Dewan Undangan Negeri (DUN) Johor, di sini, hari ini.

Sementara itu, Ahli Dewan Undangan Negeri (ADUN) Buloh Kasap itu berkata, Lembaga Kemajuan Ikan Malaysia (LKIM) dan persatuan usahawan tani memaklumkan bekalan makanan melibatkan hasil laut dan tanaman mencukupi walaupun berlaku pengurangan kutipan hasil khususnya akibat musim tengkujuh bulan lepas.

“Berdasarkan maklumat, memang terdapat kekurangan pendaratan ikan disebabkan beberapa faktor seperti nelayan kurang turun ke laut, tetapi mengikut rekod permintaan musim tengkujuh lepas, bekalan sedia ada mencukupi.

“Situasi sama turut melibatkan hasil pertanian seperti sayur-sayuran, kerana ada beberapa kawasan penanaman terjejas akibat hujan lebat, namun tidak menjejaskan permintaan bekalan ketika ini,” katanya.

Dalam pada itu, Zahari berkata pihaknya sedang mengatur pertemuan dengan Menteri Pertanian dan Keterjaminan Makanan, Mohamad Sabu bagi membincangkan isu-isu berkaitan pertanian di Johor dalam masa terdekat.

“Saya sedang merancang pertemuan dengan Menteri Pertanian dan Keterjaminan Makanan untuk menyatakan hala tuju pertanian kerajaan Johor kerana bidang pertanian merupakan antara sektor eksport utama negeri.

“Johor juga perlu kerjasama pusat bagi menjayakan pelbagai inisiatif yang telah dirancang seperti agenda makanan Johor dan juga lembah lada hitam. Jadi kami berharap pertemuan itu dapat digunakan sebaiknya untuk kesejahteraan dan keterjaminan bekalan makanan bukan sahaja untuk Johor, tetapi juga Malaysia,” katanya. – BERNAMA


Naik harga! 30 produk Gardenia alami kenaikan sekitar 10 hingga 40 sen mulai 1 Okt ini

CYBERJAYA: Produk keluaran Gardenia yang menjadi pilihan ramai dilaporkan akan mengalami perubahan harga di pasaran bermula 1 Oktober 2023.

Notis yang baharu dikeluarkan oleh pihak Gardenia Bakeries (KL) Sdn Bhd, menyatakan sebanyak 30 senarai produk yang terlibat dalam perubahan harga.

Antaranya Gardenia QuickBites, NuMee, Fluffy Buns, Puazz!, Twiggies, Squiggles, Toast’em serta Auntie Rosie yang harganya meningkat antara 10 sen sehingga 40 sen berbanding harga lama.

Difahamkan, syarikat tersebut terpaksa membuat perubahan harga disebabkan peningkatan kos pengeluaran dan bahan yang di luar kawalan.

Sebelum ini, pihak Gardenia KL juga pernah mengeluarkan notis kenaikan harga pada 1 September 2022.

Author

Nurul Ain Japri

View all posts

View all posts


Mahkamah terima sebahagian besar pernyataan saksi bekas SUA Ahmad Zahid

Hakim Datuk Collin Lawrence Sequerah bagaimanapun berkata mahkamah membenarkan bantahan pihak pendakwaan pada tiga perenggan iaitu; baris terakhir dalam perenggan 17 dan 22, dan keseluruhan perenggan 18 supaya dikeluarkan daripada pernyataan saksi Mejar Jeneral (B) Datuk Fadzlette Othman Merican Idris Merican, yang merupakan saksi pembelaan kedua.

“Saya dapati selebihnya, (perenggan) 16 hingga 30 (pernyataan saksi) berkaitan dengan fakta secara langsung dalam isu yang menjadi teras kes pembelaan dan oleh itu bukan perkara kolateral yang tertakluk di bawah Seksyen 153 Akta Keterangan 1950.

“Berhubung perenggan 16 dan 17, saya bersetuju dengan pembelaan bahawa perkara yang terkandung adalah pengenalan naratif tentang bagaimana saksi pembelaan (Fadzlette) mengenali saksi ke-90 pendakwaan, bekas setiausaha eksekutif Ahmad Zahid, Mejar Mazlina Mazlan @ Ramly,” kata beliau.

Pada 19 Sept, pihak pendakwaan membantah sebahagian pernyataan saksi Fadzlette atas alasan ia tidak relevan dan tidak boleh diterima.

Semalam, pihak pembelaan berhujah bahawa Ahmad Zahid tidak akan mendapat perbicaraan yang adil sekiranya mahkamah menerima hujah pihak pendakwaan dan menghalang saksi pembelaan daripada memberi keterangan.

Dalam keputusannya, hakim berkata beliau mendapati Seksyen 153 Akta Keterangan terpakai untuk keadaan yang sangat spesifik dan sehingga keterangan yang dikemukakan itu boleh menjejaskan karakter saksi (Mejar Mazlina) serta tidak relevan dengan fakta dan isu kes itu.

“Dalam keadaan itu, sebaik sahaja saksi menjawab soalan tersebut, Seksyen 153 Akta Keterangan akan beroperasi untuk menghalang mana-mana pihak yang bertentangan daripada memperkenalkan bukti yang bercanggah.

“Mengguna pakai prinsip ini pada cadangan pernyataan saksi oleh saksi pembelaan kedua (Fadzlette), saya dapati bahagian dalam perenggan 18, yang diambil kira pihak pembelaan, tertakluk di bawah larangan Seksyen 153 Akta Keterangan,” katanya.

Hakim juga dalam keputusannya berkata beliau akan menerima empat cadangan pernyataan saksi bagi menjimatkan masa mahkamah.

“Oleh itu pernyataan saksi itu akan diterima sebagaimana adanya tetapi tanpa prejudis kepada hak pihak pendakwaan untuk meminta perenggan atau bahagian pernyataan saksi yang menjejaskan itu dipadamkan pada penghujung kes melalui hujahan keseluruhan kes,” katanya.

Mahkamah kemudiannya memerintahkan pernyataan saksi itu dipinda dengan sewajarnya.

Perbicaraan diteruskan dengan Fadzlette membaca pernyataan saksinya.

Fadzlette adalah setiausaha akhbar kepada Ahmad Zahid semasa beliau menjadi timbalan perdana menteri, dan kini pengarah media untuk presiden UMNO itu.

Pada 30 Ogos, Ahmad Zahid selesai membela diri dengan memberi keterangan secara bersumpah selama 17 hari.

Ahmad Zahid, 69, menghadapi 47 pertuduhan iaitu 12 pertuduhan pecah amanah, lapan pertuduhan rasuah dan 27 pertuduhan pengubahan wang haram membabitkan puluhan juta ringgit milik YAB. – BERNAMA


Polis nafi keluar amaran aktiviti jenayah guna kanak-kanak jalanan

KUALA LUMPUR: Polis Diraja Malaysia (PDRM) menafikan mesej kononnya pasukan keselamatan itu dan Kementerian Dalam Negeri (KDN) mengeluarkan notis amaran berhubung aktiviti jenayah yang menggunakan kanak-kanak jalanan, seperti yang tular di media sosial.

Ketua Komunikasi Korporat PDRM ACP A Skandaguru berkata mesej tersebut mendakwa, terdapat pihak menggunakan kanak-kanak jalanan yang memegang kertas tertulis alamat rumah mereka sebagai taktik, untuk meraih bantuan bagi dihantar pulang.

Menurutnya, mesej tersebut turut mendakwa individu yang membantu kanak-kanak itu akan dibunuh, organ dicuri dan dirogol.

“PDRM mengesahkan mesej yang ditularkan adalah palsu dan tidak pernah dikeluarkan KDN atau PDRM.

“Semakan juga mengesahkan tiada sebarang laporan polis diterima berkaitan insiden jenayah seperti yang ditularkan,” katanya dalam kenyataan malam tadi.

Beliau berkata orang ramai diingatkan untuk tidak mudah percaya dan terpengaruh dengan sebarang mesej tidak berasas.

Skandaguru turut menasihatkan orang ramai yang berhadapan dengan situasi seperti mesej yang tular itu, untuk membawa kanak-kanak terbabit ke balai polis berhampiran untuk tindakan lanjut. – BERNAMA


Nice kejutkan Paris Saint-Germain dengan 3-2 di Ligue 1

NICE mengejutkan Paris Saint-Germain (PSG) dengan kemenangan 3-2 dalam perlawanan minggu 5 Ligue 1 Perancis pada Jumaat.

Terem Moffi menjaringkan gol pertama Nice pada minit ke-21 sebelum bintang Perancis PSG, Kylian Mbappe menyamakan kedudukan pada minit ke-29.

Gaetan Laborde kemudiannya memberikan Nice kelebihan dengan mendahului pada minit ke-53.

Apabila peminat pasukan tuan rumah menjangkakan PSG menyamakan kedudukan, Moffi mengecewakan mereka dengan menjaringkan satu lagi gol untuk Nice pada minit ke-68.

Mbappe menjaringkan satu lagi gol untuk tuan rumah pada minit ke-87 tetapi ia tidak mencukupi untuk PSG.

Pemain yang paling bersinar dalam sejarah PSG dan Ligue 1, Marco Verratti, yang berpindah ke Qatar Al-Arabi pada Rabu dari Paris Saint-Germain, mengucapkan selamat tinggal kepada peminat PSG sebelum perlawanan.

PSG, pasukan bimbingan Luis Enrique menerima kekalahan kedua mereka dalam lima perlawanan liga pertama musim 2023-24.

Monaco mendahului Ligue 1 dengan 10 mata, manakala Nice berada di tempat kedua dengan sembilan mata. PSG berada di tempat ketiga dengan lapan mata. – Anadolu

Author

Taufik Asmady Abdul Aziz

View all posts

View all posts


Pemain profesional Valorant Turkiye maut dalam tragedi gempa bumi

PEMAIN profesional permainan Valorant, Gizem ‘Luie’ Harmankaya meninggal dunia susulan gempa bumi yang melanda Turkiye pada Isnin.

Berita itu disahkan oleh rakan sepasukannya menerusi media sosial dan Dot Esports bahawa Luie terperangkap dalam runtuhan selama hampir tiga hari, lapor Dexerto.

Penghormatan turut diberikan kepada Luie, yang sebelum ini dikenali sebagai Unknown Pros dalam permainan Valorant.

Malah, menerusi akaun Twitter @Unknownprosgg turut dimuat naik berita kehilangan Luie dengan ciapan, “Malangnya, kami kehilangan bekas pemain kami Gizem Harmankaya. Takziah kami ucapkan kepada keluarga beliau dan seluruh peminatnya,”.

Başımız sağ olsun.

Eski oyuncumuz Gizem Harmankaya'yı maalesef kaybettik. Ailesine ve tüm sevenlerine baş sağlığı diliyoruz.

Huzur içinde uyu Gizem. pic.twitter.com/vEUx7ZgbjC

— Unknownpros (@Unknownprosgg) February 8, 2023

Kehilangan sebutir bintang itu membuatkan rata-rata netizen berang dan meluahkan rasa kecewa kerana menyifatkan tiada pertolongan sewajarnya diberikan kepada mangsa-mangsa gempa bumi yang terperangkap termasuk Luie ketika kejadian itu berlaku.

Author

Muhammad Nor Fadzly Mahat

View all posts

View all posts


Mahkamah: Lawatan Santhara Kumar ke NZ ketika pandemik salah dari segi moral, kata Najib

KUALA LUMPUR: Datuk Seri Najib Tun Razak hari ini memberitahu Mahkamah Sesyen di sini bahawa lawatan 55 hari ke New Zealand oleh bekas Timbalan Menteri Wilayah Persekutuan, Datuk Seri Dr Edmund Santhara Kumar semasa wabak COVID-19, adalah salah dari segi moral.

Bekas perdana menteri itu berkata, Santhara Kumar yang merupakan Ahli Parlimen Segamat pada ketika itu, sepatutnya mengorbankan percutiannya dan pulang demi rakyat, kerana seluruh negara sedang dilanda virus itu.

Najib yang merupakan saksi defendan yang ketiga berkata demikian ketika disoal Peguam Dinesh Muthal, yang mewakili Ahli Parlimen Batu P. Prabakaran, semasa perbicaraan kes saman fitnah yang difailkan Santhara Kumar terhadap Prabakaran (defendan).

“Saya rasa dari segi moralnya adalah salah untuk sesiapa (ahli politik) untuk bercuti selama 55 hari terutamanya semasa pandemik… ramai orang mengibarkan bendera putih kerana mereka memerlukan makanan dan bantuan. Jika saya berada dalam situasi ini, saya akan memendekkan cuti saya dan saya akan mencari penerbangan seterusnya untuk kembali,” kata Najib.

Plaintif (Santhara Kumar) telah memfailkan saman pada 23 Jun 2021 terhadap Prabakaran, kerana didakwa mengeluarkan kata-kata fitnah berhubung lawatannya ke New Zealand pada 2020.

Berdasarkan pernyataan tuntutan, plaintif mendakwa defendan telah mengadakan sidang media di luar Suruhanjaya Tinggi New Zealand pada 17 Mac 2021 antara 9.30 pagi dan 2 petang, dengan mengeluarkan maklumat tidak benar dan palsu mengenai tanggungjawab plaintif sebagai timbalan menteri.

Plantif mendakwa bahawa defendan atau wakilnya telah menghantar satu memorandum kepada Pesuruhjaya Tinggi New Zealand yang mengkritik kelulusan dan kebenaran diberikan kepada plantif untuk melawat New Zealand dan defendan juga telah menghubungi pegawai kedutaan untuk mengetahui informasi dan permohonan plantif untuk memasuki negara itu.

Mengimbas kembali percutiannya ke Hawaii pada 2014, Najib berkata, beliau terpaksa memendekkan percutiannya kerana banjir besar di negara ini, walaupun keluarganya merayu agar beliau meneruskannya (bercuti).

“Tetapi saya katakan ‘tidak, saya perlu bersama rakyat’. Saya tidak mahu terus berehat dan saya pulang semula untuk ke kawasan, bersama rakyat (ketika itu). Pada waktu sukar, seorang itu perlu bersama rakyat. Mereka memerlukan kehadiran dan kepimpinan … dan saya telah sentiasa pegang perkara itu sebagai sebahagian daripada prinsip saya sebagai ahli politik,” katanya.

“Sepanjang perkhidmatan saya, saya tidak pernah mengambil cuti lebih daripada dua minggu kerana saya rasakan ia suatu yang salah untuk mengambiil cuti sebegitu lama.

“Sebagai seorang pemimpin kerajaan, saya perlu menjadi contoh yang baik, kerana jika saya mengambil cuti 55 hari, mereka yang lain juga akan meminta yang sama, dan ia suatu yang tidak betul jika anda dipilih oleh rakyat untuk berkhidmat untuk mereka. Ia suatu yang mewah untuk pergi bercuti lebih daripada dua minggu,” kata Najib.

Sementara itu, ketika disoal oleh peguam bela Santhara Kumar, N Krishnan Nair, Najib menegaskan bahawa Santhara Kumar merupakan sebahagian daripada kerajaan dan beliau harus memaklumkan keberadaannya kepada rakyat, sebelum meninggalkan negara.

Krishnan Nair: Datuk Seri, adakah anda bersetuju dengan saya bahawa apabila timbalan menteri (Santhara Kumar) tiada, ‘rakyat’ boleh mencari bantuan daripada menteri atau jabatan lain yang berkaitan?

Najib menjawab, “Saya rasa anda tersilap mengenai perkara itu. Anda (Santhara Kumar) merupakan sebahagian daripada kerajaan, oleh itu, anda tidak boleh mengatakan ‘ada menteri’ supaya saya boleh mengambil cuti 55 hari.”

Najib menegaskan, jika Santhara Kumar salah kerana bercuti selama 55 hari, adalah sesuatu yang salah juga untuk perdana menteri ketika itu meluluskan percutian ke luar negara itu.

Plaintif menuntut ganti rugi teladan teruk dan pampasan dan bagi pernyataan permohonan maaf dan penarikan balik untuk diterbitkan dalam tiga akhbar tempatan dalam bahasa Melayu, Inggeris dan Tamil serta dimuat naik di akaun Facebook dan YouTube defendan.

Pada 8 September 2021, melalui pernyataan pembelaan, Prabakaran mendakwa bahawa kenyataan yang dikeluarkannya tidak mempunyai sebarang niat jahat untuk mencemarkan imej atau reputasi plaintif.

Perbicaraan di hadapan Hakim Mahkamah Sesyen, Zulqarna Hassan bersambung esok dengan seorang lagi saksi. – BERNAMA


KKM batal notifikasi dua produk kosmetik mengandungi racun berjadual

PUTRAJAYA: Bahagian Regulatori Farmasi Negara (NPRA) Kementerian Kesihatan (KKM) telah membatalkan notifikasi dua produk kosmetik kerana dikesan mengandungi racun berjadual.

Ketua Pengarah Kesihatan, Tan Sri Dr Noor Hisham Abdullah berkata, produk tersebut ialah Flashhskinzz Night Cream dan Rissa Skin Moisturiser, yang masing-masing mengandungi hydroquinone, manakala Rissa Skin Moisturiser juga mengandungi tretinoin serta betamethasone 17-valerate.

Beliau berkata penggunaan produk yang mengandungi bahan berkenaan tanpa pengawasan ahli profesional kesihatan boleh menyebabkan kesan sampingan yang tidak diingini.

“Penjual dan pengedar produk kosmetik ini perlu menghentikan penjualan dan pengedaran produk kosmetik tersebut dengan serta-merta. Penjualan dan pengedaran produk kosmetik ini adalah melanggar Peraturan-Peraturan Kawalan Dadah dan Kosmetik 1984,” katanya dalam satu kenyataan hari ini.

Bagi individu, peraturan itu memperuntukkan denda tidak melebihi RM25,000 atau penjara tidak melebihi tiga tahun atau kedua-duanya bagi kesalahan pertama, dan denda tidak melebihi RM50,000 atau penjara tidak melebihi lima tahun atau kedua-duanya untuk kesalahan berulang.

Syarikat yang melakukan kesalahan pula boleh dikenakan denda sehingga RM50,000 untuk kesalahan pertama dan denda sehingga RM100,000 untuk kesalahan berikutnya.

Menurutnya, hydroquinone boleh menyebabkan kemerahan pada kulit yang disapu, ketidakselesaan, perubahan warna kulit yang tidak diingini, kulit menjadi hipersensitif, boleh menghalang proses pigmentasi (depigmentasi) yang mengurangkan perlindungan kulit daripada pancaran sinar ultraungu (UV) berbahaya dan boleh meningkatkan risiko kanser kulit.

Penggunaan tretinoin tanpa pengawasan pula boleh menyebabkan bahagian kulit yang disapu menjadi kemerahan, tidak selesa, pedih, mengelupas dan hipersensitif kepada cahaya matahari.

Betamethasone 17-valerate pula boleh menyebabkan bahagian kulit muka yang disapu menjadi nipis dan mudah mengalami iritasi, berjerawat, perubahan pada pigmentasi kulit dan meningkatkan risiko untuk diserap ke dalam sistem peredaran darah yang boleh membawa kesan mudarat.

“Orang awam yang sedang menggunakan produk kosmetik ini dinasihatkan untuk segera menghentikan penggunaannya dan mendapatkan nasihat daripada ahli profesional kesihatan jika mengalami sebarang ketidakselesaan atau kesan advers,” katanya. – BERNAMA


Guru agama perlu dalami ilmu hadis – Raja Muda Perlis

KANGAR: Raja Muda Perlis, Tuanku Syed Faizuddin Putra Jamalullail bertitah, agar guru agama di negeri ini mendalami ilmu hadis supaya segala maklumat yang disampaikan adalah benar.

“Tugas guru agama bukan sekadar mengetahui sesuatu hadis dan kemudian terus diajar kepada masyarakat, tetapi pada masa sama nilailah hadis tersebut supaya apa yang diamalkan itu benar,” titah baginda menerusi kenyataan dikeluarkan Majlis Agama Islam dan Adat Istiadat Melayu Perlis (MAIPs), hari ini.

Menurut kenyataan itu, baginda bertitah demikian ketika berkenan berangkat merasmikan Seminar Kepentingan Menilai Status Hadis anjuran Jabatan Mufti Negeri bersama MAIPs dan Kolej Universiti Islam Perlis (KUIPs) di Auditorium KUIPs di sini.

Tuanku Syed Faizuddin, merangkap Yang Dipertua MAIPs bertitah melihat kepada kepentingan itu, Jabatan Mufti Negeri, KUIPs dan badan-badan agama yang lain di negeri ini mengorak langkah menganjurkan program keagamaan seperti ini dalam menyedarkan masyarakat tentang keperluan mempelajari ilmu agama melalui sumber yang sahih.

Sempena majlis berkenaan baginda turut berkenan melancarkan Buku Himpunan 50 Tazkirah terbitan Jabatan Mufti Negeri dan tarikh Perkampungan Sunnah Siri ke 8/2023 pada penghujung Mei ini. -BERNAMA


Litrak laksana kajian laluan kontra kurangkan kesesakan LDP

CYBERJAYA: Lingkaran Trans Kota Sdn Bhd (Litrak) akan melaksanakan kajian kontra di Lebuhraya Damansara-Puchong (LDP) bagi mengurangkan kesesakan trafik pada waktu puncak sebelah petang.

Litrak dalam satu kenyataan memaklumkan, laluan kontra itu akan bermula dari Kilometer (KM) 19.2 selepas Canopy A, Plaza Tol Petaling Jaya hingga KM22 dari arah Bandar Sunway ke Putrajaya/Shah Alam, LDP.

Menurut kenyataan itu, kajian akan dilaksanakan selama tiga bulan bermula 17 Julai 2023 (Isnin) dari jam 4.30 petang hingga 8.30 malam.

“Laluan kontra ini dibuka pada Isnin hingga Jumaat kecuali cuti umum untuk kegunaan kenderaan ringan Kelas 1 atau pengguna kad Touch ‘n Go sahaja.

“Laluan kontra ini juga khusus dan terhad untuk pengguna LDP yang ingin ke Putrajaya/Shah Alam sahaja,” katanya.

Menurut kenyataan itu lagi, pengguna lebuh raya dari arah Puchong menghala ke Bandar Sunway/Petaling Jaya dinasihatkan untuk menggunakan lorong kiri atau jalan alternatif sepanjang tempoh pelaksanaan kajian laluan kontra berkenaan.

Kenyataan itu turut memaklumkan, pelaksanaan kajian laluan kontra berkenaan seiring dengan pelan tindakan strategik Litrak yang bertepatan dengan hasrat mengurangkan kesesakan trafik kepada pengguna lebuh raya untuk pulang ke rumah.

Untuk sebarang maklumat lanjut, pengguna boleh menghubungi talian bantuan LDP di 03-7494 7333 atau akaun Twitter @LDPTrafik.

Author

Taufik Asmady Abdul Aziz

View all posts

View all posts


Laman sesawang rasmi digodam, Jabatan Imigresen jamin tiada maklumat bocor

PUTRAJAYA: Laman sesawang rasmi Jabatan Imigresen (JIM) telah digodam pada pukul 2 pagi hari ini oleh penggodam yang menggelarkan diri sebagai ‘CaptainSmok3r’.

Perkara itu disahkan Ketua Pengarah Imigresen, Datuk Ruslin Jusoh dalam kenyataan hari ini bahawa serangan siber berbentuk defacement itu telah mengakibatkan muka hadapan laman sesawang JIM ditukar kepada paparan imej yang lain.

Beliau berkata, JIM telah mengambil langkah pembetulan serta-merta dengan menutup capaian laman sesawang daripada akses orang ramai dan melakukan kerja baik pulih serta konfigurasi keselamatan laman sesawang.

“Jabatan ini menegaskan bahawa tiada sebarang kebocoran maklumat berlaku,” kata Ruslin, yang turut menasihatkan orang ramai supaya tidak membuat andaian atau spekulasi yang boleh menimbulkan kekeliruan dan mengganggu ketenteraman awam.

Ruslin berkata, laman sesawang JIM itu dijangka pulih dan boleh diakses semula oleh orang ramai dalam masa terdekat.

Beliau berkata, capaian yang berkaitan dengan perkhidmatan JIM seperti myIMMs dan SSPI bagaimanapun tidak terkesan dengan insiden serangan siber itu.

Bahagian Teknologi Maklumat JIM juga telah mengadakan perbincangan dan bekerjasama dengan pihak Agensi Keselamatan Siber Negara (NACSA) dan CyberSecurity bagi membantu jabatan itu dalam tindakan pengukuhan laman web, katanya. – BERNAMA


STPM diiktiraf antarabangsa, tiada keperluan mansuh Tingkatan Enam – Fadhlina

KUALA LUMPUR: Tiada keperluan untuk memansuhkan pendidikan Tingkatan Enam dan Sijil Tinggi Pelajaran Malaysia (STPM), kata Menteri Pendidikan Fadhlina Sidek.

Beliau berkata Tingkatan Enam, mencakupi peperiksaan STPM yang ditawarkan Kementerian Pendidikan (KPM) adalah selaras dengan Akta Pendidikan 1996 dan diberi jaminan bahawa ia mesti wujud serta diteruskan.

“Kewujudannya bertujuan pastikan murid peringkat menengah atas mendapat kualiti pendidikan setanding piawaian antarabangsa… STPM itu sendiri diiktiraf Cambridge Assessment International Education.

“Seluruh Universiti Awam di negara kita iktiraf kelulusan ini malah lebih 2,000 universiti seluruh dunia iktiraf sijil STPM, jadi lulusan Tingkatan Enam ini boleh lanjut pelajaran ke mana-mana sahaja dalam negara, luar negara, Amerika Syarikat, semua negara Komanwel juga Timur Tengah,” katanya.

Beliau berkata demikian ketika sesi menggulung perbahasan Usul Menjujung Kasih Titah Diraja di Dewan Negara hari ini.

Terdahulu, pada sesi perbahasan Usul Menjunjung Kasih Titah Diraja, Senator Datuk Dr Dominic Lau Hoe Chai mencadangkan supaya kerajaan memansuhkan STPM dan menggantikannya dengan program Matrikulasi.

Tambah Fadhlina, pendidikan Tingkatan Enam mempunyai sasaran dan matlamat tersendiri berbanding program Matrikulasi dan Ijazah Sarjana Muda Perguruan Malaysia.

“Tingkatan Enam ini bertujuan memberi akses seluas-seluasnya pada lepasan menengah, pada murid, menerusi 643 pusat Tingkatan Enam pelbagai mod pembelajaran di seluruh negara.

“Malah KPM juga akan luaskan Kolej Tingkatan Enam yang dirancang di Pahang iaitu di Kolej Astana, Kuantan dan satu lagi di Sri Lipis, di samping pembinaan Kolej Tingkatan Enam di Kelantan yang telah lulus peruntukan pembinaan dalam Rancangan Malaysia Ke-12,” katanya.— BERNAMA


Mangsa banjir di Terengganu, Pahang berkurang

KUALA LUMPUR: Jumlah mangsa banjir di Terengganu dan Pahang mencatatkan pengurangan berbanding semalam manakala Perak, Kelantan dan Johor kekal.

Di PAHANG, sejumlah 387 mangsa banjir dilaporkan pagi ini berbanding 435 malam tadi, melibatkan tiga daerah masih terjejas banjir iaitu Temerloh dengan sebuah pusat pemindahan sementara (PPS) dibuka bagi menempatkan 210 mangsa, selain Pekan (sebuah PPS, 142 mangsa) dan Bera (dua PPS, 35 mangsa).

Sekretariat Jawatankuasa Pengurusan Bencana Negeri (JPBN) memaklumkan Sungai Triang di Bera masih berada di paras bahaya manakala lima sungai melepasi paras amaran iaitu Sungai Pahang di Lubuk Paku dan Sungai Luit di Kampung Subuh, kedua-duanya di Maran; Sungai Pahang di Paloh Hinai, Pekan; Sungai Belat di Kuantan dan Sungai Keratong di Rompin.

Jabatan Meteorologi (MetMalaysia) pula meramalkan ribut petir di Temerloh dan Bera pada petang serta malam ini manakala Pekan dijangka mengalami hujan pagi ini.

Di TERENGGANU, jumlah mangsa banjir pagi ini menurun kepada 69 orang daripada 22 keluarga berbanding 80 daripada 24 keluarga malam tadi, dengan tiga PPS dibuka di tiga daerah iaitu Kuala Terengganu (55 mangsa), Besut (12 mangsa) dan Setiu (dua mangsa) masih beroperasi setakat 8 pagi ini.

Sementara itu, di KELANTAN, Sekretariat JBPN merekodkan jumlah mangsa banjir di jajahan Pasir Mas kekal dengan 2,018 orang daripada 635 keluarga pagi ini, sama seperti direkodkan malam tadi dan kesemua mangsa ditempatkan di tujuh PPS di jajahan tersebut.

PPS terlibat ialah Sekolah Kebangsaan (SK) Tok Deh yang menempatkan 712 mangsa, SK Kedai Tanjong (47 mangsa), SK Gual Periok (544 mangsa), Masjid Mukim Padang Licin (73 mangsa), PPS Putat Tujoh (157 mangsa), SK Kubang Kual (251 mangsa) dan SK Sri Kiambang dengan 234 mangsa.

Di PERAK, empat PPS masih beroperasi dengan jumlah mangsa kekal 147 orang daripada 39 keluarga sehingga 12 tengah malam tadi.

Sekretariat JPBN memaklumkan empat PPS tersebut adalah SMK Abd Rahman Talib (SMART) di daerah Hilir Perak; Sekolah Agama Rakyat Padang Serai, Manjung; Dewan SK Slim River, Mualim dan Dewan Orang Ramai Kampung Tersusun Teluk Memali di Perak Tengah.

Di JOHOR, mangsa banjir kekal 51 orang setakat 8 pagi ini berbanding malam tadi, dengan Segamat menjadi satu-satunya daerah yang terjejas ekoran bencana itu.

Jawatankuasa Pengurusan Bencana Daerah (JPBD) memaklumkan 15 keluarga masih ditempatkan di Balai Raya Kampung Batu Badak serta Balai Raya Kampung Kuala Paya dan mereka yang terjejas adalah penduduk dari Kampung Seberang Batu Badak, Kampung Batu 5 Segamat dan Kampung Kuala Paya.

Cuaca di Johor Bahru dilaporkan cerah manakala sembilan daerah lagi mendung, namun MetMalaysia mengeluarkan amaran hujan lebat dan ribut petir setakat 6 pagi tadi melibatkan daerah Tangkak, Muar, Batu Pahat, Kulai, Johor Bahru, Pontian dan Mersing bagi ramalan sehingga 9 pagi ini. – BERNAMA


[KEMASKINI] Pemandu bas wanita berkelakuan tidak senonoh

[KEMASKINI] ‘Fitnah! Menjawablah di akhirat!’- Wanita nafi dakwaan pemandu bas perilaku tidak senonoh

PETALING JAYA: Pemandu bas wanita sebuah syarikat bas ekspres berkelakuan tidak sepatutnya bersama rakan kerja lelaki ketika sedang mengendali bas dari perjalanan Larkin, Johor ke Terminal Bersepadu Selatan (TBS), Kuala Lumpur, semalam.

Menurut perkongsian video di aplikasi TikTok milik salah seorang penumpang berdurasi 13 saat itu, kelihatan seorang lelaki dengan pakaian seragam kerja dikatakan ‘bercium’ sambil duduk di sebelah pemandu.

Melalui video tersebut, pemilik akaun bernama Iffah Danishaa menyatakan ketidakpuasan hatinya terhadap servis yang diterima dari syarikat bas ekspres berkenaan.

Bukan itu sahaja, menurutnya, perjalanan bas yang dijadualkan pada pukul 3 petang juga tertangguh apabila bas tiba pada pukul 6 petang tanpa sebarang makluman awal kepada penumpang.

“Aku duduk depan, seram tengok. Aku dengar perempuan tu borak sebut pasal bini pakcik ni.

“Sebelum tu lagi dah elok meraba, mencuit-cuit. Kalau rela takde nak suka, senyum, sengih,” katanya membalas di ruangan komen.

Dalam pada itu, beberapa pengguna bernasib sama juga turut berkongsi rasa tidak puas hati terhadap syarikat bas tersebut di ruangan komen.

“Syarikat bas ekspres ni memang bermasalah. Lebih baik bas ‘gagap’, walaupun laju tapi sentiasa tepat masa dan walaupun kerusi agak sempit tapi berbaloi,” komen Lola.

“Bas $@#&%@# dari Larkin sangat teruk ya. Tolong lah, buat lebih baik,” tulis @baebiyoda.

“Awak tidak keseorangan, tiket saya pukul 8, pukul 11 sampai,” kata @ftrianinasir. – Utusan

Authors

Media Variasi

View all posts

Diyana Rahip

View all posts

View all posts

View all posts


Pak John buka cawangan keempat

KUALA LUMPUR: Berita gembira buat peminat stimbot dan panggang apabila Pak John Steamboat & BBQ (Pak John) membuka cawangan keempatnya di Great Eastern Mall sejak 26 Jun lalu.

Pengarah Urusannya, CS Chong berkata, restoran terbaharu dibuka di bawah pengurusan usahawan baharu, Chen Hong Yee di bawah konsep francais dengan nilai pelaburan RM1.2 juta.

Menurut beliau, lokasi baharu yang terletak di kawasan strategik itu memberi kelebihan kepada syarikat untuk menarik lebih ramai pengunjung.

“Keistimewaan lokasi baharu ini kerana ia amat selesa kerana memiliki ruang makan luas yang mampu memuatkan 260 pelanggan dalam satu masa selain dua bilik privasi serta bilik karaoke.

“Restoran itu dibuka setiap hari bermula pukul 10 pagi hingga 10 malam setiap melibatkan kakitangan seramai 18 orang dengan menyediakan lebih 120 menu bersama 16 jenis sos termasuk pelbagai pemanis mulut seperti wafel dan air batu campur (ABC).

“Bersandarkan kepada jenama Pak John yang semakin popular, peminat stimbot di ibu kota pastinya akan memilih untuk menikmati hidangan di restoran ini selain harga pakej buffet berpatutan yang ditawarkan,” katanya pada majlis bersama media baru-baru ini.

Antara lokasi restoran sedia ada syarikat terletak di pusat beli-belah IOI Mall di Putrajaya dan Tropicana Garden Malls.

Sementara itu, Chong menambah, pihaknya bercadang untuk membuka lima cawangan baharu pada tahun depan sebagai usaha meluaskan penguasaan pasaran serta memberi peluang kepada lebih ramai pelanggan menikmati hidangan daripada restorannya.

Beliau berkata, inisiatif syarikat pada tahun depan juga adalah untuk meneroka pasaran di luar Lembah Klang dengan membuka cawangan baharu di bandar-bandar utama seperti di Johor buat permulaan.

“Untuk separuh kedua tahun ini, kami sedang merangka pelan pengembangan ke Shah Alam, Selangor tidak lama lagi,” katanya.

Chong menjelaskan, restoran baharu Pak John menawarkan dapur memasak stimbot dan memanggang daging tanpa asap serta mesra pengguna yang akan memudahkan pelanggan menikmati hidangan dengan lebih selesa.

Binaan dapur di dalam meja yang dilengkapi penapis udara untuk meresap minyak dan asap membuatkan persekitaran restoran lebih bersih dan tidak mencederakan tangan pelanggan kerana percikan minyak ketika memanggang daging dan memasak stimbot.

Sejarah Pak John bermula pada tahun 2013 menerusi kios kecil dengan modal permulaan RM40,000.

Author

Media Variasi

View all posts

View all posts


Pelajar sekolah Malaysia menang tempat teratas semua kategori Universal Robotics Challenge 2022

KUALA LUMPUR: Pelajar beberapa sekolah Malaysia muncul pemenang tempat pertama dalam kesemua empat kategori pada peringkat antarabangsa pertandingan maya Universal Robotics Challenge (URC) 2022.

Keputusan pertandingan anjuran Artec Co, Ltd dari Jepun itu diumumkan Tuan Rumah Kebangsaan bagi URC 2022 iaitu Tech Up Sdn Bhd pada Selasa.

Ahli Jawatankuasa dan Presiden Artec Co, Ltd, Etsu Fujiwara berkata, mereka bersyukur masih dapat menganjurkan Universal Robotics Challenge walaupun dalam format secara eksklusif dalam talian akibat terkesan pandemik COVID-19 sehingga tahun ini.

“Tema kami tahun ini berkisar pada keselamatan trafik. Sukar sembunyikan rasa terkejut saya terhadap kesedaran keselamatan yang tinggi dan kepintaran yang ditampilkan hasil kerja setiap peserta.

“Saya bangga pertandingan ini dapat mendorong peserta kami berkembang maju dalam dunia yang sentiasa berubah. Tahniah kepada semua pemenang dan semua peserta URC 2022, teruskan keghairahan dan terus belajar!” katanya.

Pemenang tempat pertama dalam acara Idea Contest (kategori Junior) ialah Ahmad Aiman Danish Ahmad Syahir, Muhammad Harith Zaeem Hizamuddin dan Adam Hariz Abdul Halim dari Sekolah Kebangsaan Sungai Udang.

Pemenang tempat pertama Idea Contest (kategori Senior) ialah Muhammad Aliff Norhamizam, Muhamad Afif Muhamad Rizuan dan Zulhafidz Ngisa dari Sekolah Bina Insan Yayasan MSU.

Pemenang teratas dalam acara Virtual Robotics (kategori Junior) ialah Mi’ Mar Muhammad Sinan Hafizulfahmi dari Sekolah Rendah Islam Al-Amin Gombak.

Manakala pemenang tempat pertama dalam Virtual Robotics (kategori Senior) pula ialah Orhan Ghazi Hafizulfahmi dari Sekolah Menengah Islam Al-Amin Gombak.

Pelajar-pelajar tersebut merupakan peserta peringkat akhir teratas pada peringkat kebangsaan sebelum mewakili Malaysia bertanding menentang peserta dari Australia, Chile, China, Colombia, Perancis, Jepun, Hong Kong, Macau, Filipina, dan Korea Selatan.

Para pemenang URC 2022 menerima sebuah kit ArtecRobo 2.0 daripada Artec Co, Ltd dan URC 2022 mencatat sejumlah 81 peserta dalam acara Idea Contest berserta 655 peserta dalam acara Virtual Robotics pada peringkat pusingan kebangsaan Malaysia.

URC merupakan pertandingan robotik peringkat antarabangsa bagi murid sekolah rendah dan menengah rendah yang dihoskan secara rasmi oleh Jawatankuasa Eksekutif Universal Robotics terdiri daripada 38 orang hakim dari 14 negara tahun ini.

Dalam Idea Contest, peserta diminta mencipta projek menggunakan set ArtecRobo sebenar dan memuat naik videonya di YouTube, dan dalam Virtual Robotics, pelajar diuji kemahiran mengaturcara menggunakan perisian simulator robotik dalam talian di pelayar internet.

Tahun ini merupakan pertama kali URC mendapat peserta dari negara-negara Amerika Latin seperti Colombia dan Chile di samping peserta baru dari China dan Filipina.

Artec Co gembira dengan peningkatan sambutan dan berharap lebih banyak lagi akan turut serta dari Kanada, Mesir, Mexico, Arab Saudi, Thailand, United Kingdom, dan Amerika Syarikat.

Sementara itu, sebagai tuan rumah kebangsaan, Ketua Pegawai Eksekutif Tech Up, Ainaa Rosli mengucapkan tahniah kepada semua peserta URC 2022 tahun ini, terutamanya sekolah-sekolah dan peserta kali pertama yang berani mengambil langkah pertama mempelajari robotik dan menggunakan STEM.

“Kemenangan SK Sungai Udang dalam Idea Contest tahun ini hasil usaha bertahun-tahun. Sekolah ini memulakan langkah dalam robotik dengan menyewa sebuah set ArtecRobo.

“Mereka kemudian mendapat sebuah set ArtecRobo percuma melalui program Robot4School yang dianjurkan Tech Up Kids Learning pada 2020. Kejayaan mereka hari ini adalah contoh ketekalan dan dedikasi sekolah, guru, dan pelajar selama tiga tahun!

“Tech Up juga berasa sangat bangga kerana perisian yang kami bangunkan, GoTechUp x ArtecRobo, dipilih sebagai perisian rasmi Virtual Robotics untuk kali kedua oleh URC.

“Perisian tergamifikasi untuk URC 2022 telah dibangunkan dengan tema berkisar pada keselamatan trafik yang membolehkan murid merancang strategi dan menghabiskan misi sambil menggunakan konsep pengaturcaraan robotik ArtecRobo,” kata Ainaa.

Author

Faridah Amiratul

View all posts

View all posts


KL City lakar sejarah ke final Piala AFC antara zon

KUALA LUMPUR: Juara Piala Malaysia 2021 Kuala Lumpur (KL) City FC mencipta sejarah tersendiri apabila menewaskan kelab dari India ATK Mohun Bagan 3-1, untuk layak ke final antara zon buat kali pertama saingan Piala AFC malam tadi.

Aksi separuh akhir yang berlangsung di Stadium Vivekananda Yuba Bharati Krirangan, Kolkata, India, itu menyaksikan ATK Mohun Bagan jelas mendominasi babak pertama dengan melancarkan serangan bertali arus ke kubu KL City, namun gagal menjelmakan gol.

Bersambung pada babak kedua, kapten pasukan KL City Paulo Josue mengejutkan lawan apabila menjaringkan gol pembukaan dengan rembatan padu dari luar kotak penalti pada minit ke-60.

Bagaimanapun, jaringan dari jarak dekat oleh Fardin Ali pada minit ke-90 menyamakan kedudukan buat ATK Mohun Bagan.

Kegembiraan ATK Mohun Bagan tidak kekal lama apabila tandukan penyerang Fakrul Aiman Sidid, berpunca dari sepakan percuma diambil Josue, meletakkan pasukan bimbingan pengendali dari Croatia, Bojan Hodak itu kembali di depan pada minit kedua masa kecederaan.

Romel Morales, terus menceriakan KL City apabila melepaskan sepakan leret untuk menyumbat gol ketiga pasukannya pada minit kelima masa kecederaan, sekali gus membawa skuad warga kota itu ke final pada bulan depan.

KL City akan menentang kelab Uzbekistan, PFC Sogdiana, yang menang tipis ke atas skuad dari Hong Kong, Eastern Long Lions, 1-0, dalam satu lagi aksi separuh akhir. – BERNAMA


PN mampu tawan Perlis – Muhyiddin

KUALA PERLIS: Pengerusi Perikatan Nasional (PN), Tan Sri Muhyiddin Yassin yakin gabungan politik itu mampu menawan Perlis pada Pilihan Raya Umum ke-15 berdasarkan gelombang sokongan yang ditunjukkan oleh pengundi di negeri tersebut.

Berdasarkan gelombang itu juga, beliau yakin PN mampu menawan tiga kerusi Parlimen di Perlis.

“Di Perlis ada satu gelombang… rakyat Perlis dilihat telah bersedia untuk memberi sokongan kepada PN dan menolak Barisan Nasional dan juga Pakatan Harapan.

“Gelombang ini bukan hanya berlaku di Perlis sebaliknya kita juga percaya mampu menawan Putrajaya,” katanya ketika berucap pada Majlis Jelajah PN BEST di Kuala Perlis malam tadi.

Muhyiddin juga berkata, gelombang sokongan pengundi terhadap PN akan bertambah kuat menjelang hari pengundian pada 19 November ini. – BERNAMA


Tarikh lihat anak bulan Syawal 20 April

KUALA LUMPUR: Tarikh melihat anak bulan Syawal ditetapkan pada petang Khamis, 20 April bersamaan 29 Ramadan 1444 Hijrah di 29 lokasi terpilih di seluruh negara.

Perkara itu dimaklumkan Pejabat Penyimpan Mohor Besar Raja-raja bagi menyempurnakan titah perintah Yang di-Pertuan Agong setelah diperkenankan oleh Raja-raja Melayu.

Pejabat Penyimpan Mohor Besar Raja-raja dalam satu kenyataan hari ini memaklumkan Majlis Raja-raja mempersetujui bahawa cara menetapkan tarikh Hari Raya Puasa adalah berdasarkan Rukyah dan Hisab.

Penyimpan Mohor Besar Raja-raja akan mengisytiharkan pada malam itu juga tarikh Hari Raya Puasa melalui radio dan televisyen.

Sebanyak 29 lokasi dikenal pasti untuk melihat anak bulan Syawal iaitu Pontian Kecil, Johor; Kompleks Falak Al-Khawarizmi, Kampung Balik Batu, Tanjung Bidara, Melaka; Kompleks Baitul Hilal Telok Kemang, Negeri Sembilan; Bukit Melawati, Kuala Selangor; Bukit Jugra, Banting; Balai Cerap Selangor Sabak Bernam di Selangor; Pantai Pasir Panjang, Manjong di Perak; dan Pusat Falak Sheikh Tahir, Pantai Aceh, Pulau Pinang.

Lokasi lain yang turut terpilih ialah Kampung Pulau Sayak Kuala Muda, Pemandangan Indah Pulau Langkawi dan Menara Alor Setar di Kedah; Bukit Besar, Kuala Terengganu, Bukit Geliga, Kemaman, Pulau Perhentian Besut dan Balai Cerap KUSZA, Setiu di Terengganu.

Lokasi melihat anak bulan di Kelantan pula ialah Bukit Peraksi, Pasir Puteh; Bukit Kampung Tembeling, Kuala Krai dan Menara Bangunan SEDC, Kota Bharu; manakala di Sarawak ialah Pusat Falak, Miri, Teluk Bandung, Kuching; dan Tanjung Batu, Bintulu.

Di Sabah ialah Balai Cerap Al-Biruni, Putatan dan Menara Universiti Malaysia Sabah; Kampus Antarabangsa Labuan; manakala di Pahang ialah Bukit Tanjong Batu, Nenasi, Gunung Berincang dan Bukit Pelindong, Kuantan.

Tiga lagi lokasi ialah Menara Kuala Lumpur, Pusat Konvensyen Antarabangsa Putrajaya dan Menara Pandang Masjid Al-Hussain, Kuala Perlis. – BERNAMA


Elak makan ikan buntal yang tidak diketahui jenis – Jabatan Perikanan

KUALA LUMPUR: Jabatan Perikanan menasihati orang ramai supaya mengelak daripada memakan ikan buntal tidak diketahui jenisnya kerana hampir semua jenis ikan itu mengandungi toksin yang boleh menyebabkan keracunan jika dimakan secara tidak betul.

Ketua Pengarah Perikanan, Datuk Adnan Hussain dalam kenyataan berkata, individu yang mengendalikan ikan buntal untuk dimakan juga harus mempunyai pengalaman dan pengetahuan terhadap ikan tersebut.

Beliau berkata, pengguna yang membeli ikan secara dalam talian terutama dalam bentuk filet perlu cakna dengan spesies dan jenis ikan yang dibeli.

“Sekiranya anda memilih untuk mencuba hidangan atau produk berasaskan ikan buntal, elakkan memakan bahagian tubuh ikan buntal yang mengandungi toksinnya seperti hati, kulit, usus, serta ovarium dan bahagian-bahagian ini perlu dibuang dengan betul sebelum dimasak.

“Ini kerana tetrodotoxin tidak akan musnah walaupun dimasak pada suhu yang tinggi…racun tetrodotoxin ini boleh menyerang saraf dan membawa kepada kematian jika dimakan,” katanya.

Orang ramai juga dinasihati agar segera mendapatkan rawatan daripada pusat perubatan jika mengalami gejala keracunan seperti mual, muntah atau lemah otot dalam tempoh 30 minit hingga dua jam setelah makan ikan buntal.

Menurut statistik DOF, jumlah pendaratan ikan buntal di Malaysia pada 2020 adalah sekitar 1,337 tan dengan pendaratan tertinggi di Perak (804 tan), diikuti Sarawak (228 tan) dan Sabah (192 tan).

Ikan buntal yang biasa ditangkap adalah daripada spesies Lagocephalusia iaitu ikan buntal pisang, antaranya ikan buntal pisang emas (Lagocephalus wheeleri), buntal pisang muda (Lagocephalus spadiceus), dan buntal pisang kasar (Lagocephalus lunaris).

Semalam, Pengerusi Jawatankuasa Kesihatan dan Perpaduan Negeri Johor, Ling Tian Soon dilapor berkata, seorang wanita warga emas meninggal dunia pada Sabtu lepas manakala suaminya masih dirawat di Unit Rawatan Rapi (ICU), dipercayai mengalami keracunan selepas memakan ikan buntal.

Difahamkan pasangan yang tinggal di Jalan Sin Tiam Chamek, Kluang, Johor itu mendapatkan bekalan daripada penjual secara pratempahan menerusi laman Facebook. – BERNAMA


Hannah Yeoh tampil beri keterangan di IPD Sentul

KUALA LUMPUR: Menteri Belia dan Sukan, Hannah Yeoh hari ini hadir memberi keterangan di Ibu Pejabat Polis Daerah (IPD) Sentul di sini bagi membantu siasatan berkaitan penganjuran program ‘Jom Ziarah Gereja’ oleh pertubuhan bukan kerajaan (NGO) yang bernaung di bawah Kementerian Belia dan Sukan (KBS).

Beliau tiba di IPD Sentul bersama peguamnya, Sangeet Kaur Deo kira-kira pukul 5.30 petang.

Ahli Parlimen Segambut itu berkata, beliau memberikan kerjasama penuh kepada siasatan polis dan keterangannya konsisten seperti yang dijawab dalam Parlimen minggu lepas berkaitan program berkenaan.

“Saya hadir selepas membaca berita bahawa saya dipanggil untuk memberi keterangan hari ini dan tidak mahu membuang masa,” katanya kepada pemberita di hadapan IPD Sentul di sini, hari ini.

Beliau turut berharap polis dapat melengkapkan kertas siasatan berhubung kes itu.

Ketua Polis Daerah Sentul, ACP Beh Eng Lai ketika dihubungi mengesahkan Hannah telah hadir memberi keterangan hari ini bagi membantu siasatan.

Semalam Ketua Polis Kuala Lumpur, Datuk Azmi Abu Kassim dilaporkan berkata, satu kertas siasatan dibuka berhubung penganjuran program itu walaupun program berkenaan telah dibatalkan.

Program ‘Jom Ziarah Gereja’ adalah inisiatif di bawah Projek Artikel 11 diterajui Impact Malaysia iaitu sebuah NGO yang bernaung di bawah KBS.

Selasa lepas, ketika menggulung perbahasan Belanjawan 2023 bagi Kementerian Belia dan Sukan di Dewan Rakyat, Hannah menjelaskan bahawa program ‘Jom Ziarah Gereja’ tidak melibatkan individu beragama Islam. – BERNAMA


Tealive edar 10,000 kopi Merdeka percuma pada 17 Ogos ini

OLEH: FATTAH RAZZAQ

KUALA LUMPUR: Bagi meraikan sambutan Hari Kebangsaan Ke-65, pengeluar jenama minuman teh gaya hidup, Tealive akan mengedarkan 10,000 kopi percuma pada 17 Ogos ini.

Pengasas dan Ketua Pegawai Eksekutif Loob Holding Sdn. Bhd., Bryan Loo berkata, pelanggan dijemput pada tarikh itu dan mempamerkan semangat patriotik dan cinta pada negara dengan melaungkan ‘Kopi Merdeka’ sebanyak tiga kali untuk mendapat kopi percuma.

Menurut beliau, sebagai produk buatan Malaysia, Tealive memberi layanan kepada rakyat setiap hari di segenap sudut dan pelosok negara tercinta.

“Kami berbangga dengan identiti Malaysia kami ketika kami berkembang ke negara-negara ASEAN, Eropah, Australia dan kini di Afrika.

“Dengan meraikan Merdeka dua minggu sebelum 31 Ogos akan membangkitkan lagi semangat patriotik dan menjadi permulaan awal yang baik dalam menunjukkan rasa terima kasih kami kepada peminat setia Malaysia, diikuti dengan pemberian diskaun sebanyak 31 peratus bagi Kopi Signature sehingga 31 Ogos.

“Kami amat menghargai segala sokongan daripada para peminat dan penggemar Tealive yang telah membolehkan kami berkembang maju di Malaysia dan luar negara.

“Dengan sokongan mereka, cawangan kami yang ke-800 akan dibuka bulan depan dan terus meningkatkan keupayaan kami sebagai peneraju serantau jenama the gaya hidup,” katanya dalam kenyataan di sini.

Loo turut memberitahu menu kopi yang lagi menarik dan banyak pilihan akan ditawarkan di setiap cawangan Tealive mulai 17 Ogos ini.

“Kami sedar rakyat Malaysia mengambil berat terhadap cabaran pandemik dan ketidaktentuan ekonomi tetapi untuk Ulang Tahun Kemerdekaan ke-65 ini, kami yakin jika kami bersatu padu, segala cabaran akan dapat kita tempuhi bersama. Ini selaras dengan misi kami untuk memperkenalkan ‘Kopi untuk semua’,” ujar beliau.

Author

Media Variasi

View all posts

View all posts


Bayi lahir di Pahang bakal diberi RM300 termasuk ‘Gold Bar’

CYBERJAYA: Setiap kelahiran bayi di Pahang akan menerima pemberian bernilai RM300 menerusi program Anak Kebanggaan Pahang (Pahang Pride Kid 2023).

Inisiatif yang diperkenalkan Kerajaan Negeri Pahang dengan peruntukan RM7.5 juta itu dijangka memberi manfaat kepada lebih 25,000 bayi yang dilahirkan di negeri berkenaan.

“Setiap kelahiran (bayi) hidup akan menerima pemberian bernilai RM300 yang merangkumi RM50 dalam bentuk barangan bayi, RM100 dalam bentuk simpanan bank rakyat dan RM150 gold bar,” maklum Kerajaan Negeri Pahang menerusi hantaran di Facebook hari ini.

Bagaimanapun, Pahang Pride Kid 2023 hanya terbuka kepada warganegara Malaysia yang bayinya dilahirkan Pahang pada tahun ini sahaja.

Ibu bapa atau penjaga yang sah boleh membuat pendaftaran secara dalam talian dengan melayari laman erakyat.pahang.gov.my

“Sebarang pertanyaan boleh hubungi talian 09-5124043/09-5124039 (Unit Pembangunan Wanita & Sosial Negeri Pahang),” tulisnya.

Author

Diyana Rahip

View all posts

View all posts


Polis rampas ganja bernilai RM750,000 di Bukit Mertajam

BUKIT MERTAJAM: Polis menumpaskan sindiket pengedaran dadah selepas merampas 300 kilogram (kg) ganja bernilai RM750,000 yang dipercayai diseludup dari Thailand dan menahan dua suspek dalam serbuan di Taman Impian, di sini pada 16 Julai lepas.

Ketua Polis Perlis Datuk Surina Saad berkata Jabatan Siasatan Jenayah Narkotik (JSJN) Perlis menerima maklumat berhubung kegiatan itu dan sindiket terbabit dipercayai menyeludup masuk ganja melalui jalan laut di dalam kawasan Thailand seterusnya menggunakan pengangkut melalui jalan darat dengan van di Padang Besar, Perlis.

“Pasukan JSJN Perlis bertindak mengekorinya sehingga menuju ke Pulau Pinang, kemudian JSJN Perlis dengan kerjasama JSJN Bukit Aman dan Pulau Pinang membuat serbuan ke atas sebuah rumah di Taman Impian pada 9 malam.

“Pemeriksaan ke atas rumah itu menemukan 300 kg ganja bernilai RM750,000 yang disembunyikan di dalam kediaman tersebut, polis turut menahan seorang lelaki berumur 41 tahun dan wanita warga Indonesia berumur 37 tahun yang berada di rumah itu ketika serbuan,” katanya pada sidang akhbar di Ibu Pejabat Polis Daerah (IPD) Seberang Perai Tengah (SPT) di sini hari ini.

Surina berkata berdasarkan siasatan awal, rumah itu dijadikan tempat transit ganja yang diseludup dari Thailand sebelum kesemua dadah tersebut dihantar kepada rangkaian sindiket di Lembah Klang untuk pasaran di sana.

Beliau berkata siasatan lanjut masih dijalankan untuk mengesan sindiket pengedaran dadah itu yang dipercayai mempunyai rangkaian di negara jiran iaitu Thailand.

“Polis percaya dua suspek yang ditahan itu merupakan ahli sindiket yang berperanan untuk menjaga ganja di rumah disewa sindiket pengedaran dadah tersebut.

“Semakan kami mendapati pasangan itu tiada surat nikah dan wanita tersebut  juga tiada sebarang dokumen perjalanan diri, kedua-dua mereka yang tiada rekod jenayah dan negatif ujian air kencing direman hingga 23 Julai ini,” katanya dan menambah siasatan dijalankan menurut Seksyen 39B Akta Dadah Berbahaya 1952.

Surina berkata dalam serbuan itu, polis turut menyita sebuah motosikal bernilai RM2,800 dan kesemua ganja dirampas tersebut boleh digunakan oleh 600,000 penagih dadah.

“Sejak Januari hingga Jun lepas, Polis Diraja Malaysia (PDRM) Perlis merampas sebanyak 364 kg ganja yang cuba diseludup masuk melalui sempadan negeri Perlis melibatkan 16 tangkapan,” katanya. – BERNAMA


Polis putus jari manis digigit penagih dadah

KUALA LUMPUR: Seorang anggota polis putus sebahagian jarinya apabila digigit lelaki yang berada di bawah pengaruh dadah di hadapan pos pengawal Balai Polis Sungai Besi di sini, Isnin lepas.

Ketua Polis Daerah Cheras, ACP Zam Halim Jamaluddin berkata, dalam kejadian pada 10.15 malam itu suspek berusia 34 tahun datang ke balai polis berkenaan dan menjerit mahu menyimbah asid.

“Suspek kemudian bertindak agresif menyimbah air ke badan dan muka seorang daripada anggota polis yang bertugas di pos berkenaan sebelum meluru masuk ke dalam balai,” katanya dalam kenyataan hari ini.

Beliau berkata, lelaki terbabit turut membaling tin minuman sehingga dinding kaca pos berkenaan pecah.

Menurutnya, anggota polis berpangkat Koperal berusia 40 tahun itu bersama dua lagi anggota cuba menahan suspek yang kemudian bertindak menggigit jari manis di tangan kanan anggota polis tersebut sehingga putus di bahagian hujung.

Zam Halim berkata, suspek kemudian berjaya ditahan dan ujian air kencing mendapati lelaki terbabit positif dadah jenis amphetamine dan methamphetamine.

Katanya, suspek yang direman sehingga Jumaat ini pernah mendapatkan rawatan psikatrik pada 2020 namun tidak memiliki sebarang kad rawatan mental. – BERNAMA